4 Bahasa Paling Sukar Untuk Dikuasai Di Dunia

Bahasa adalah satu perkara yang sangat penting dalam menghubungkan manusia. Namun, mempelajari bahasa asing merupakan sesuatu yang sangat sukar kerana di luar norma sesebuah bangsa dan merupakan sesuatu yang memerlukan latihan yang banyak.

Ramai orang asing yang datang ke Malaysia mengatakan bahasa Melayu antara bahasa yang paling mudah untuk dipelajari. Antara faktornya adalah sebutan kata yang jelas, serta susunan perkataan yang mudah difahami.

iluminasi.com ingin berkongsi antara 4 bahasa yang paling sukar di dunia untuk dipelajari.

Nota: Senarai ini tidak mengikut kedudukan dan mungkin berbeza bagi setiap individu, berdasarkan minat dan pendedahan.

Bagi yang mempelajari bahasa Jepun, anda pasti bersetuju bahawa ia merupakan bahasa yang sukar. Bahasa Jepun digunakan oleh 125 juta orang di seluruh dunia, terutamanya di Jepun, tempat asal bahasa ini.

Bahasa Jepun dikatakan sangat sukar kerana ia mempunyai sistem tulisan berdasarkan karekter, yang terdiri daripada puluhan ribu. Sebelum anda boleh menulis, anda perlu mempelajari dan menghafal karekter-karekter tersebut terlebih dahulu.

Sistem tulisan Jepun terdiri daripada tiga komponen, hiragana, katakana dan kanji yang mempunyai abjad berbeza, serta sistem dua suku kata yang menambah kesukaran.

Namun, kanji merupakan perkara yang paling sukar dalam mempelajari bahsa Jepun. Kanji adalah sistem tulisan Jepun yang menggunakan karekter Cina.

Bagi yang meminati K-Pop atau K-Drama, anda pasti sangat berminat dengan bahasa Korea. Namun ia merupakan antara bahasa yang paling sukar di dunia. Terdapat 66.3 juta pengguna bahasa ini di seluruh dunia, dan merupakan bahasa rasmi bagi Korea Utara dan Korea Selatan.

Bahasa Korea merupakan bahasa SOV (subject-object-verb), yang berbeza dengan bahasa Melayu. Sebagai contoh, jika seseorang itu menyebut "Ali buah makan", ia kedengaran agak pelik, namun susunan begitu digunakan dalam bahasa Korea.

Tatabahasa juga sangat rumit, dengan konjugasi perkataan yang kompleks, susunan perkataan dan frasa pelik. Seperti bahasa-bahasa lain, bahasa Korea juga mempunyai sistem tulisan sendiri iaitu Hangul.

Namun bagi mereka yang berbahasa Jepun, ia tidak sukar kerana terdapat persamaan.

Arab, memang tidak dinafikan merupakan satu bahasa yang sangat rumit dan mendalam. Sehinggakan orang Arab sendiri tidak hebat dalam berbahasa Arab. Negara-negara yang menggunakan bahasa arab sebagai bahasa komunikasi adalah Algeria, Chad, Comoros , Djibouti, Mesir, Eritrea, Libya, Mauritania, Morocco, Sudan, Tunisia, Tanzania, Bahrain, Iraq, Israel, Jordan, Kuwait, Lebanon, Oman, Palestin, Qatar, Arab Saudi, Syria, Emiriah Arab Bersatu dan Yaman.

Terdapat dua pecahan bahasa Arab iaitu bahasa Arab moden (Lughotul Arabiyah Ittisoliah - fusha) yang merupakan bahasa komunikasi negara-negara di atas dan juga bahasa Arab Tinggi (Lughotul Arabiyah Al-Aliyah) yang digunakan dalam Al-Quran.

Perbezaan di antara dua pecahan bahasa Arab ini bahasa Arab moden telah dimodenkan dan diringkaskan, dalam percakapan dan penulisan. Kesukaran bahasa Arab termasuklah penggunaan bunyi yang tidak biasa digunakan oleh bahasa lain seperti bunyi dari dalam tekak. Tatabahasanya sangat mencabar, yang mana kata kerja mendahului subjek.

Ia mempunyai kosakata yang sangat banyak, dianggarkan di antara 90 hingga 500 juta perkataan. Ada yang digunakan dan ada yang tidak. Tatabahasanya juga agak kompleks seperti perubahaan kata iaitu dari nominal [isim] kepada lisan [fiil], dan dari kata tunggal kepada majmuk.

Selain itu, bahasa Arab mempunyai banyak istilah khas, dan harus difahami serta dihafal, serta tarkib dan uslub yang beragam. Dan jika anda sudah fasih bahasa Arab, terdapat lagi satu kesukaran iaitu penggunaan dialek yang berbeza oleh pengguna bahasa Arab, mengikut lokasi dan negara.

Dikatakan bahasa paling sukar di dunia, sehinggakan terdapat orang Cina sendiri yang tidak tahu menulis bahasa ini. Ironinya, walaupun Mandarin merupakan bahasa paling sukar di dunia, ia juga merupakan bahasa yang paling banyak digunakan di atas muka bumi.

Pertama sekali, sistem tulisannya tersangat sukar, dan perlu menghafal beribu-ribu karekter.

Ia merupakan bahasa yang menggunakan tona suara. Setiap bunyi dalam sistem transkripsi pinyin mempunyai 4 sebutan yang berbeza, yang mana satu perkataan boleh disebut dengan 4 cara berlainan. Bermakna jika anda menggunakan tona yang berbeza, maksud perkataan akan berubah.

Sebagai contoh, "ma" boleh menjadi "ibu", "kuda", "kasar" dan juga "marah" bergantung cara anda menyebutnya.


5 Lensa Kamera Paling Mahal Di Dunia

Bagi sesetengah orang, fotografi merupakan satu hobi mengisi lapang. Manakala bagi mereka yang menjiwa bidang ini, ia merupakan satu entiti yang merupakan sebahagian daripada hidup.

Faktor-faktor yang menyumbang kepada terhasilnya foto-foto menarik dan berkualiti adalah kemahiran menggunakan kamera, jenis kamera, dan juga jenis lensa yang digunakan.

iluminasi.com ingin berkongsi 5 lensa kamera yang paling mahal di dunia yang pernah dihasilkan.

Pada tahun 2006, Carz Zeiss telah melakukan percubaan untuk menghasilkan lensa terbaik di dunia, dengan mencipta Zeiss Apo Sonnar T 1700mm f/4. Lensa ini dicipta untuk kegunaan kamera berformat Hasselblad 6x6.

Tengok kepada saiznya, anda sudah boleh mengagak bahawa ia sangat berat, iaitu seberat 256 kilogram, membuatkan proses memfokus harus dilakukan dengan cara luar daripada kebiasaan.

Selain daripada lensa yang digunakan oleh tentera, lensa ini merupakan lensa telefoto yang paling besar di dunia. Ia sangat sesuai dan sempurna untuk digunakan bagi mengambil gambar hidupan liar. Ia terdiri daripada 15 elemen optik berlainan dalam 13 kumpulan.

Lensa Nikkor 6mm fisheyes daripada Nikon ini merupakan lensa yang paling ekstrem bagi kategori lensa bersudut lebar. Lensa yang sangat besar dan lebar ini mempunyai liputan seluas 220 darjah, dengan diameter 236mm dan seberat 5.2 kilogram.

Ia dikeluarkan pada tahun 1970 atas tujuan khas penggunaan saintifik dan perindustrian. Antaranya termasuklah kerja pengawasan, mengambil gambar bahagian dalam paip dan kawasan sempit.

Sebanyak 12 elemen digunakan bagi menghasilkan Nikkor 6mm fisheye ini, dan dilengkapi dengan jarak fokus/bukaan 2.8 hanya dalam 6mm. Harga bagi seunit lensa ini mencecah RM672,000.

Canon telah menghasilkan sebah lenca SLR AF terbesar yang boleh ditukarganti, dari segi jarak fokus dan bukaan maksimum. Lensa hebat ini sangat sesuai untuk fotografi sukan dan hidupan liar.

Ia dihasilkan pada tahun 1993 dan ditawarkan untuk jualan awam sebanyak 3 kali dalam abad ini. Kedai B&H Photo Video pada tahun 2009 menjual lensa ini dengan harga RM504,000.

Ia kemudiannya ditawarkan dengan harga RM693,000 oleh MPB Photographic pada tahun 2014 dan pada tahun 2015, lensa ini kembali kepada B&H Photo Video, dengan harga RM756,000.

Lensa ini dihasilkan oleh Leica melalui tempahan, yang dibuat oleh Sheikh Saud Bin Moammed Al-Thani, Putera Qatar. Sheikh Saud membayar wang sejumlah RM8.4 juta kepada Leica bagi menghasilkan lensa yang hanya terdapat satu unit sahaja di dunia.

Tak banyak maklumat mengenai lensa ini kerana ia tiada siapa sempat atau dapat memegang lensa ini. Prototaip lensa ini terdapat di ibu pejabat Leica. Apa yang diketahui adalah lensa ini direka untuk digunakan oleh kamera Leica-R, berdiameter maksimumnya 42 sentimeter, dan mempunyai panjang 1.2 meter dengan berat 60 kilogram.

Disebabkan terlalu berat, Sheikh Saud mengarahkan penghasilan kereta Mercedes khas untuk membawa lensaa ini ke mana-mana.

Lensa Carl Zeiss ini, merupakan lensa yang mempunyai atara bukaan (apertures) yang paling besar dalam sejara fotografi. Ia dicipta pada tahun 1960an, dan hanya 10 unit sahaja dihasilkan.

Ia direkacipta khas untuk program NASA Apollo bagi membolehkan penangkapan sisi jauh bulan. Daripada 10 unit yang dihasilkan, 1 unit disimpan oleh Carl Zeiss, 6 unit dijual kepada NASA, dan baki 3 unit lagi telah dibeli oleh Stanley Kubrick, seorang direktor, untuk digunakan dalam penggambaran filem Barry London.

Apa yang istimewa mengenai lensa ini adalah ia mampu mengambil gambar atau melakukan penggambaran dengan sumber cahaya hanya daripada sebatang lilin. Menurut pereka cipta lensa ini, ia mampu berfungsi keadaan gelap gelita.


10 Perkara Menarik Mengenai Bandar Dubai

Warga Emiriah Arab Bersatu atau United Arab Emirates (UAE) cenderung untuk lari dari dunia luar atau lebih tepat lagi berhadapan dengan pelancong dari luar negara. Jadi, simpanlah angan-angan untuk dapat berbual dengan mereka sewaktu melancong di sana. Kebanyakan pelancong asing dapat berjumpa dengan hanya seorang warga UAE semasa bercuti di Dubai. Itu pun mungkin semasa mereka mengecop passport di lapangan terbang.

Kawalan sempadan dilakukan hampir sepenuhnya oleh warga UAE. Ya, majoriti peranan birokratik dipelihara untuk warga tempatan. Ternyata, Dubai bukanlah tempat yang sesuai untuk anda mengetahui cara hidup tempatan secara terperinci. Jika anda mahu berbuat demikian, lawatilah Sheikh Mohammed Museum of Cultural Understanding. Di sana, terdapat insiatif untuk menghubungkan para pelancong dengan warga UAE menerusi aktiviti-aktiviti seperti kelas memasak, makan malam tradisional dan lawatan budaya.

Jumlah warga tempatan UAE juga jauh lebih sedikit berbanding ekspatriat dengan nisbah 6:1. Majoriti penduduknya datang dari negara-negara seperti India, Bangladesh, Pakistan, Asia dan Barat.

Tahukah anda bahawa Dubai mempunyai sejumlah 1344 buah bangunan pencakar langit yang telah siap dibina. Menurut emporis.com, ia sebenarnya sedikit jika dibandingkan dengan negara seperti Hong Kong (6606 buah) dan New York (6180 buah). Bagaimanapun, tiada apa yang dapat mengubah fakta bahawa Burj Khalifa merupakan menara tertinggi di dunia dengan ketinggian 828 meter.

Pada tahun 2006, satu perempat kren yang terdapat di dunia berada di tapak pembinaan bangunan-bangunan di Dubai. Namun, kadar pembinaan telah pun menurun selepas krisis kewangan pada tahun 2008.

Jika anda fikir bahawa The Dubai Fountain merupakan sistem air pancut terbesar di dunia, anda ternyata salah. Gelaran itu sebenarnya disandang oleh King Fahd's Fountain di Saudi Arabia. Malah, Dubai tidak boleh mengisytihar bangunan kediaman tertinggi di dunia terhadap Princess Tower yang terletak di Dubai Marina dengan ketinggian 413 meter. Ini kerana ia telah dicantas oleh 432 Park Avenue di New York pada tahun 2014, dengan ketinggian 426 meter.

Dengan kewujudan deretan kereta mewah di jalan raya Dubai, penguatkuasa undang-undang tidak ketinggalan untuk menggunakan kenderaan tersebut sewaktu bekerja. Bagi mengatasi kes jenayah, mereka menggunakan kenderaan mewah seperti Lamborghini, Ferrari dan Bentley.

Mereka menambah sebuah McLaren kepada pasukan mereka pada Disember 2013 dan sebuah Bugatti Veyron pada tahun 2014. Dikuasai oleh enjin 691 horsepower mid-mounted V12, Lamborghini Aventador yang digunakan boleh pergi dari 0-60 dalam masa kurang 3 saat dan mempunyai kelajuan maksima 217 batu sejam. Selain itu, BMW i8 mereka pula dapat mengalahkan penjenayah yang melarikan diri dengan pecutan 0-60 dalam masa 4.2 saat.

Burj Khalifa, bangunan pencakar langit paling tinggi di dunia terletak gah di langit Dubai. Tetapi, ia tidak akan menjadi kenyataan tanpa bantuan kewangan dari Abu Dhabi selaku emirat jiran mereka.

Burj Khalifa asalnya dinamakan sebagai "Burj Dubai" yang membawa maksud "menara Dubai". Sejurus sebelum dibuka pada tahun 2010, namanya ditukar sebagai tanda penghormatan Sheikh Khalifa bin Zayed Al Nahayan, Emir (pemerintah) negara Abu Dhabi and Presiden UAE. Dubai yang telah mengalami krisis kewangan telah pun diselamatkan oleh Sheikh Khalifa sebanyak £6.13 bilion iaitu sebanyak anggaran RM34.9 bilion.

Disebalik kejayaan seni bina di Dubai seperti pulau buatan manusia dan menara dengan ketinggian memecah rekod dunia, terdapat banyak lagi rekaan luar biasa yang masih sekadar sebuah imaginasi.

Antaranya ialah menara yang namanya diambil sebagai tanda penghormatan kepada seorang bekas pemain bola pasukan Liverpool, iaitu The Steven Gerrard Tower dengan kos anggaran £150 juta bersamaan sekitar RM854 juta.

Nasib sama juga menimpa "International Chess City" yang merupakan sekelompok 32 buah bangunan pencakar langit hitam dan putih yang direka untuk kelihatan seperti permainan catur. Ia telah dicadangkan tetapi tidak terpilih untuk dilaksanakan. Pembinaan Dynamic Tower dimana lantainya dibina untuk berputar juga suatu angan yang tidak kesampaian.

Jika anda ragu-ragu bahawa penduduk Dubai sememangnya kaya-raya, cuba lihat kepada statistik barang-barang ditinggal dan dijumpai (lost-and-found) mereka. Pada tahun 2015, seorang penumpang wanita meninggalkan wang tunai berjumlah AED146,000 bersamaan anggaran RM166,630 dalam bilik tandas Lapangan Terbang Dubai yang selamat dipulangkan kepadanya. Manakala sekitar awal tahun 2016, wang tunai bernilai AED42,171 iaitu kira-kira RM48,129 ditinggalkan di tempat barang hilang lapangan terbang tersebut.

Menurut Polis Dubai, dua cincin diamond bernilai AED150,000 iaitu sekitar RM171,195 juga diserahkan kepada pihak berkuasa di lapangan terbang sama. Pada Oktober 2016, seorang pemandu teksi menyerahkan jongkong emas yang telah ditinggalkan di dalam teksi miliknya. Ia bernilai AED3.5million (RM4 juta) dan kemudiannya dipulangkan kepada tuannya.

Dari sejumlah 2.5 juta penduduk negara Dubai, 1.7 juta daripadanya adalah golongan lelaki yang mewakili hampir 70%. Menurut statistik bancian rasmi, golongan wanita pula terdiri daripada cuma lebih 30% penduduk negara itu. Kadar golongan lelaki yang lebih tinggi dikaitkan kerana kebanyakan ekspatriat di bandar tersebut adalah lelaki yang telah meninggalkan keluarga mereka di negara asal.

Sejumlah 58% daripada populasi penduduk Dubai berumur 25 ke 44 tahun dengan majoriti berumur 30 ke 34 tahun. Secara jelasnya, gaya hidup ekspatriat yang cergas dan kompetitif paling sesuai buat golongan anak muda. Buktinya, terdapat hanya 15% penduduk yang berumur 45 atau ke atas.

Anak lelaki kepada pemerintah Dubai, Hamdan bin Mohammed Al Maktoum atau nama panggilannya, Fazza merupakan seorang yang kacak dan mesra media dalam keluarga diraja. Dia dihormati oleh kedua-dua golongan ekspatriat dan masyarakat tempatan. Aktiviti fizikal seperti skydiving, falconry (sukan melibatkan burung helang), memancing dan menyelam merupakan antara hobinya. Dia juga menerbitkan puisi menggunakan gaya Nabati tradisional rantau tersebut yang terdapat pada abad ke-16.

Menerusi akaun Instagramnya, ternyata beliau bukan seorang yang gemar menunjukkan kekayaan yang dimilikinya sebagai seorang golongan diraja Emirati. Beliau lebih suka mengemaskini tentang aktiviti seperti menaiki helikopter, bersantai di dalam jet peribadinya dan bersantai dengan Damian Lewis di Royal Ascot. Selain itu, beliau kerapkali bermain tenis, memeluk kuda dan menjaga bayi. Beliau juga pernah pergi ke London Underground bersama ayahnya.

Sebelum pelancongan, Dubai memperoleh hasil pendapatannya melalui minyak. Sebelum itu, perikanan, perladangan dan selam mutiara merupakan antara perdagangan utama Emirat. Pada awal abad ke-20, terdapat 300 dhows menyelam mutiara iaitu sejenis bot layar tradisional yang bertapak di Dubai Creek dengan lebih 7000 pelayar di atas kapal.

Mereka akan berada di laut dari pertengahan bulan Mei sehinggalah awal September, menyelam sehingga 14 jam setiap hari sementara wanita akan menjaga keluarga mereka. Kedalaman purata bagi selaman mutiara adalah 10 meter. Penyelam akan mencapai dasar laut dengan bantuan klip hidung dan beban yang diikat di sekeliling pinggang mereka. Ia kemudiannya mengangkat diri mereka pada sebuah tali. Sekitar 50 selaman dibuat setiap hari.

The Gold to Go ATM di Dubai Mall membolehkan anda untuk membeli apa sahaja dari syiling emas 2.5 gram dan 24 karat sehinggalah sebuah bar emas seberat 1 auns. Malah, terdapat juga komputer di dalam mesin layan diri yang mengubah harga setiap 10 minit selaras dengan turun naik pasaran pada masa nyata.

Atau anda juga boleh melawat kedai Sharaf DG di pusat beli-belah Times Square Centre dimana anda boleh membeli laptop, tablet, kamera atau telefon dari mesin layan diri di sana.


Pelombong Sulfur Di Kawah Gunung Berapi, Pekerjaan Paling Sukar Di Asia

Jika melihatkan pada gambar ini, ia kelihatan seolah-olah sebuah planet lain, dan bukannya di bumi. Kawah gunung berapi Ijen, yang terletak di Jawat Timur, merupakan sebuah lombong sulfur.

Pekerja-pekerja harus mengharungi gas berbahaya yang dikeluarkan oleh kawah ini, untuk mengekstrak sulfur, dan sejumlah sulfur mencecah 80kg dibawa naik ke atas melalui cerun yang sangat curam, untuk mencari sesuap nasi. Pekerjaan sebagai pelombong sulfur di kawah ini boleh dikatakan antara salah satu pekerjaan yang paling berat, sukar dan teruk di Asia.

Ketika waktu malam, gas yang dikeluarkan oleh kawah ini terbakar secara semulajadi yang menghasilkan apa yang dipanggil "api biru". Ia menjari tarikan pelancong yang sanggup menuruni curam kawah ini untuk bergambar. Namun bagi pekerja lombong ini, mereka harus memulakan kerja pada awal pagi.

Seperti salah seorang daripada mereka, Yatim, 44, beliau dan pekerja-pekerja lain memulakan kerja ketika hari masih gelap seawal jam 2 pagi. Ini kerana untuk mengelakkan cuaca panas terik.

Rutin pekerjaan mereka adalah mengekstrak sulfur berwarna kuning yang terhasil secara tidak berhenti di tepi tasik tersebut. Gas-gas yang terperangkap akan mengalir dalam bentuk cecair melalui sistem paip yang sangat luas.

Cecair tersebut kemudiannya menyejuk, dan menjadi keras. Dan ia menjadi tugas mereka untuk memecahkan ketulan-ketulan suflur tersebut kepada saiz yang lebih kecil.

Ia menjadi semakin sukar apabila asap sulfur yang dibawa angin, melalui dan hinggap di wajah para pekerja, menyebabkan mata mereka tertutup, dan kaku buat seketika. Asap-asap tersebut terpaksa disedut, dan masuk ke dalam paru-paru mereka. Ia merupakan musuh utama pekerja lombong sulfur ini.

Menurut Yatim, jika terdapat asap tebal, angin dan ditambah dengan hujan, ia sangat sukar untuk bekerja.

Sebagai usaha menjaga kesihatan ketika bekerja, Yatim memakai penutup muka bagi mengurangkan kesan asap tersebut. Namun beliau akui penapis tersebut telah lama, dan tak mampu lagi untuk menghalang asap.

Bagi pekerja lombong veteran mula, yang paling tua berusia 65 tahun, mereka memilih untuk hanya menutup muka menggunakan pakaian, dan ada juga yang tak mampu untuk mendapatkan perlindungan. Kebanyakan daripada mereka yang mempunyai penutup muka, merupakan pemberian pengunjung dan pelancong yang prihatin terhadap mereka.

Ketulan-ketulan sulfur yang sudah dipecahkan menjadi kecil kemudiannya dipungut dan dimasukkan ke dalam  2 bakul kayu yang mempunyai dua bahagian, seperti dacing. Setelah penuh, mereka harus mengandar bakul tersebut dengan mengimbanginya di atas bahu, dan mengharungi cerun yang curam.

Perjalanan naik ke atas tidak mudah kerana berat sulfur-sulfur tersebut boleh mencecah 80 kilogram. Ia membuatkan mereka terpaksa berhenti seketika untuk berehat.

Ia merupakan kombinasi kerja yang sangat sukar. Jika ia harus dilakukan oleh kita, sudah pasti tak ada yang sanggup, namun di sini, mereka tetap harunginya.

Yatim tidak berkongsi mengenai kesihatannya, seperti kebanyakan pelombong-pelombong lain yang tidak hiraukan kesan menyedut asap sulfur. Yatim memberitahu beliau melakukan pemeriksaan paru-paru dan tiada apa-apa yang perlu dirisaukan.

Hanya gigi mereka terkesan, yang menjadi terhakis akibat tahap keasidan sulfur yang sangat tinggi.

Terdapat pertimbangan untuk memodenkan atau menggunakan mesin untuk melombong, namun pekerja-pekerja ini tidak mahukannya. Mereka bimbang jika ia berlaku, mereka akan dibuang kerja, atau dibayar mengikut paket.

Dari segi gaji pula, ia terlalu sedikit jika hendak dibandingkan dengan kerja yang terlalu berat. Menurut laporan Al-Jazeera pada tahun 2014, setiap kilogram akan dibayar sebanyak RM0.30. Yatim memberitahu beliau biasanya membawa pulang wang sebanyak RM245 seminggu. Ia bergantung kepada jumlah berat sulfur yang diperolehinya. Baginya, ia adalah gaji yang agak lumayan, di kawasan yang mereka tinggal.

Disebabkan mempunyai tanggungan, ia membuatkan Yatim masih kuat untuk bekerja, menampung perbelanjaan keluarganya, dan mahukan anak-anaknya mendapat masa depan yang lebih baik.

"Saya harap mereka akan berjaya dan mendapat kerja yang lebih baik. Apa sahaja impian mereka, kita sebagai ibu bapa harus menyokong dan mendoakan mereka. Saya harap mereka tidak menjadi seperti saya," ujar Yatim.


10 Negara Teratas Yang Paling Banyak Menang Anugerah Ballon D'Or

2 negara mendahului senarai ini dengan masing-masing memenanginya sebanyak 7 kali

Orang Sepanyol pertama yang memenangi anugerah itu ialah Alfredo Di Stefano pada tahun 1957. Walaupun DI Stefano adalah kelahiran Argentina , dia menjadikan Sepanyol sebagai negara angkatnya pada tahun 1956 dan selepas itu dia memenangi Ballon d'Or. Dia juga menjadi pemain Real Madrid yang pertama dan keseluruhan yang kedua untuk memenangi anugerah itu. Di Stefano memenangi anugerah tersebut buat kali kedua pada tahun 1959.

Pemain kedua dan terakhir untuk memenangi anugerah itu ialah Luis Suarez pada tahun 1960. Ya, ada seorang lagi Luis Suarez yang bermain untuk Barcelona.

Selepas Suarez memenangi anugerah itu pada tahun 1960, tiada pemain Sepanyol yang memenangi anugerah ini lebih dari setengah abad.

Kiri ke Kanan: Lev Yashin, Oleg Blokhin dan Igor Belanov

Sehingga tahun 1991, terdapat sebuah negara yang dipanggil Kesatuan Soviet. Pada tahun 1991 negara ini telah berpecah kepada negara-negara yang berbeza disebabkan alasan politik. Tetapi ketika Kesatuan Soviet wujud, tiga pemain dari negara itu memenangi anugerah tersebut.

Pemain pertama dari Kesatuan Soviet untuk memenangi anugerah tersebut ialah Lev Yashin yang dianggap ramai sebagai penjaga gol terhebat dalam sejarah bola sepak. Pada tahun 1963, apabila Yashin menerima anugerah tersebut, beliau menjadi penjaga gol pertama untuk memenanginya dan sehingga hari ini masih satu-satunya penjaga gol yang memenangi anugerah tersebut.

Dua lagi pemain Soviet yang memenangi anugerah itu ialah Oleg Blokhin dan Igor Belanov masing-masing pada tahun 1975 dan 1986. Kedua-dua pemain ini bermain untuk Dynamo Kyiv, yang kini menjadi kelab profesional di Ukraine, sementara kelab yang diwakili Lev Yashin kini berada di Rusia.

Ballon d'Or telah dimenangi oleh pemain Argentina sebanyak lima kali tetapi pemenang dalam empat tahun berturut-turut ialah Lionel Messi.

Messi memenangi Ballon d'Or pertama pada tahun 2009. Ini juga merupakan anugerah terakhir sebelum ia dinamakan semula sebagai FIFA Ballon d'Or. Tidak ada pemain yang memenangi anugerah ini lebih banyak daripada pemain Argentina ini dan dia juga memenanginya dalam empat tahun berturut-turut.

Pada tahun 2015, dia menjadi pilhan untuk memenanginya untuk rekod kali ke-5 dan dia ternyata berjaya melakukannya.

Kiri ke kanan: Stanley Mathews, Bobby Charlton, Kevin Keegan dan Michael Owen

Pemain pertama yang memenangi penghormatan berprestij tersebut adalah seorang yang berbangsa Inggeris. Stanley Mathews dari Blackpool merupakan pemenang Ballon d'Or sulung pada tahun 1956 dan dia mengalahkan Alfredo Di Stefano untuk anugerah tersebut.

Sepuluh tahun kemudian pada 1966, legenda Manchester United, Bobby Charlton menjadi orang Inggeris kedua untuk memenangi anugerah itu. Pada tahun 1978 dan 1979, bekas pengurus Newcastle United dan England Kevin Keegan memenangi anugerah tersebut ketika bermain untuk Hamburg di Jerman.

Walaupun Keegan memenangi anugerah itu dengan Hamburg, dia banyak diingati semasa bermain untuk Liverpool. Orang Inggeris terakhir yang menerima anugerah itu ialah Michael Owen pada tahun 2001 ketika bermain untuk Liverpool.

Walaupun pemain Brazil tidak layak menerima anugerah itu sehingga tahun 1995, pemain Amerika Selatan masih kelima dalam senarai. Pemain Brazil yang pertama memenangi anugerah itu adalah tidak lain daripada Ronaldo. Penyerang yang produktif itu memenangi anugerah ini untuk pertama kalinya pada tahun 1997 ketika bermain untuk Inter Milan dan kemudiannya kali kedua pada 2002 ketika bermain untuk Real Madrid, tapi pertunjukannya ketika di Piala Dunia 2002 yang membantunya untuk memenangi anugerah tersebut.

Rivaldo adalah pemain Brazil kedua yang memenangi anugerah tersebut pada 1999 ketika bermain untuk Barcelona. Pada 2005, Ronaldinho menjadi pemain ketiga Brazil untuk memenangi anugerah itu, juga semasa bermain untuk kelab Catalan tersebut.

Pemain Brazil terakhir yang memenangi anugerah itu adalah Kaka bersama AC Milan pada tahun 2007. Menariknya, semua empat pemain Brazil yang memenangi anugerah itu adalah sebahagian daripada pasukan Brazil yang memenangi Piala Dunia pada tahun 2002.

Kiri ke kanan: Omar Sivori, Gianni Rivera, Paolo Rossi, Roberto Baggio dan Fabio Cannavaro

Pemain-pemain Itali telah memenangi anugerah tersebut sebanyak lima kali dalam tempoh berlainan dan lima pemain yang berbeza. Pemain pertama yang memenanginya ialah Omar Sivori dari Juventus pada tahun 1961 dan Gianni Rivera dari AC Milan memenanginya kali kedua untuk Itali pada tahun 1969.

Dua pemain Itali seterusnya yang memenangi anugerah itu juga adalah pemain Juventus. Yang pertama ialah Paolo Rossi pada tahun 1982 dan yang kedua ialah Roberto Baggio pada tahun 1993.

Warga Itali yang terakhir memenangi anugerah itu ialah Fabio Cannavaro pada tahun 2006. Walaupun Cannavaro adalah pemain Real Madrid ketika menerima penghargaan itu, dia telah bermain separuh pertama 2006 dengan Juventus. Menariknya Juventus dan AC Milan juga merupakan kelab yang telah memenangi Ballon d'Or yang paling banyak.

Tiga pemain Portugal yang berbeza telah memenangi anugerah itu dan mereka bertiga jelas adalah tiga nama terbesar dalam bola sepak negara ini. Pemain Portugal pertama yang memenangi anugerah itu ialah Eusebio pada tahun 1965. Selepas Eusebio, pemain kedua Portugal yang memenangi anugerah tersebut ialah Luis Figo pada tahun 2000 dimana dia mengalahkan Zidane untuk penghargaan itu.

Pada tahun 2008, Cristiano Ronaldo memenangi Ballon d'Or pertama ketika bermain untuk Manchester United untuk menjadikannya tiga untuk Portugal dan dia memenangi lagi anugerah tersebut secara berturut-turut pada 2013 dan 2014 untuk Real Madrid sebelum memenanginya sekali lagi pada 2016.

Kiri ke kanan: Raymond Kopa, Michel Platini, Jean-Pierre Papin dan Zinedine Zidane

Raymond Kopa adalah pemain Perancis pertama, pemain kedua Real Madrid dan keseluruhan ketiga untuk memenangi anugerah tersebut apabila dia memenanginya pada tahun 1958.

Ia mengambil masa seperempat abad untuk pemain Perancis kedua untuk memenangi Ballon d'Or. Bekas presiden UEFA Michel Platini adalah pemenang pada tahun 1983, 1984 dan 1985. Platini merupakan pemain pertama yang memenangi hatrik anugerah tersebut dan dia memenangi ketiga-tiganya ketika bermain untuk Juventus.

Pada tahun 1991, Jean-Pierre Papin memenangi anugerah tersebut semasa bermain untuk Marseille dan setakat ini dia ialah satu-satunya pemenang dari Ligue 1 Perancis.

Pemain Perancis yang terakhir memenangi anugerah tersebut ialah tidak lain tidak bukan Zinedine Zidane pada 1958 dan dia juga memenangi anugerah itu ketika bermain untuk Juventus.

Kiri ke kanan: Johan Cruyff, Ruud Gullit dan Marco van Basten

Anugerah tersebut telah dimiliki Belanda tujuh kali walaupun hanya tiga pemain yang berbeza memenanginya.

Johan Cruyff adalah warga Belanda pertama yang memenangi anugerah tersebut. Kali pertama Cruyff merangkulnya adalah pada tahun 1971 ketika bermain untuk Ajax dan dia memenanginya sebanyak dua kali pada tahun 1973 dan 1974 ketika bermain untuk Barcelona. Dia adalah orang pertama yang memenangi anugerah tersebut sebanyak tiga kali.

Pada tahun 1987, Ruud Gullit dari AC Milan memenangi anugerah tersebut dan menjadi pemain kedua Belanda untuk memenangi penghormatan itu. Marco van Basten memenangi anugerah tersebut pada tahun 1988 dan 1989 untuk menjadikannya hatrik untuk AC Milan. Dia memenanginya untuk kali ketiga pada tahun 1992 dan menjadi pemain ketiga untuk memenangi anugerah itu tiga kali selepas Johan Cruyff dan Michel Platini.

Kiri ke kanan: Gerd Muller, Franz BeckenBauer, Karl-Henz Rummenigge, Lothar Matthaus dan Matthias Sammer

Pemain Jerman telah memenangi anugerah tersebut tujuh kali dan terikat untuk tempat pertama dengan Belanda. Tetapi lima pemain Jerman yang berbeza telah memenangi anugerah tersebut berbanding tiga pemain berbeza untuk Belanda.

Pemain Jerman pertama yang memenangi anugerah tersebut ialah Gerd Muller pada tahun 1970. Muller bermain untuk Bayern Munich ketika dia memenanginya dan dua tahun kemudian pada 1972, seorang lagi pemain Bayern Munich memenangi anugerah tersebut - Franz Beckenbauer dan dia memenanginya sekali lagi pada tahun 1976 untuk menjadikannya tiga kali untuk Jerman.

Karl-Heinz Rummenigge adalah pemain Jerman ketiga untuk memenangi anugerah tersebut dan dia juga bermain untuk Bayern Munich ketika memenanginya. Rummenigge memenangi anugerah tersebut dua tahun berturut-turut pada tahun 1980 dan 1981.

Lothar Matthaus memenangi anugerah tersebut pada 1990 ketika bermain untuk Internazionale. Matthaus adalah pemain Bayern Munich sebelum dan selepas khidmat dengan Internazionale.

Warga Jerman yang terakhir memenangi anugerah itu ialah Matthias Sammer. Sammer memenangi anugerah tersebut pada 1996 ketika bermain untuk Borussia Dortmund dan dia adalah satu-satunya pemain Jerman yang memenangi anugerah itu dan tidak bermain untuk Bayern Munich. Tetapi menariknya, beliau menjadi pengarah sukan di Bayern Munich.


Generasi Muda Kita Kian Tenat, Ibu Bapa Perlu Cakna

Penulisan ini dicoret oleh saudara Cikgu Emmett di laman facebook miliknya dan pihak iluminasi telah mendapat kebenaran untuk ulang siar penulisannya di laman blog ini. Semoga bermanfaat kepada semua.

18hb Februari 2017 negara di kejut dengan kemalangan yang melibatkan sebuah kereta melanggar sekumpulan anak-anak remaja yang bermain basikal pada jam 2 pagi di Johor hingga menyebabkan 8 nyawa melayang.

Pada bulan Jun pula 2 kes buli dan bunuh berlaku. Seorang mangsa di Pulau Pinang mati selepas koma selama seminggu akibat dipukul oleh 5 orang bekas pelajar di sekolahnya.

Manakala satu kes melibatkan siswa UPNM yang dipukul beramai ramai dan diseksa kerana dituduh mencuri laptop. Pada bulan Ogos seorang murid tahun 1 pula dibunuh oleh murid tahun 6 kerana mengejek nama bapanya.

Yang terbaru dan tragis ialah 7 orang remaja disyaki terlibat membakar Mahaad Tahfiz Darul Quran Ittifaqiyah hingga menyebabkan 23 nyawa suci syahid, semuanya kerana dendam.

Di saat dadah makin berleluasa meracuni jiwa anak anak muda. dan institusi kekeluargaan semakin senget, negara terus dihidangkan musibah demi musibah moral yang memualkan.

Lihatlah tuan puan, jika anda berpeluang melalui pinggir sekolah di saat pelajar pulang pasti akan kelihatan sekumpulan pelajar dengan bangga menghisap rokok walaupun uniform sekolah masih melekat dibadan.

Mereka kini amat berani kerana mereka tahu takda siapa berani menegur. Sikap "peduli apa hal anak orang" sudah menjadi budaya.

Kita jaga anak sendiri sudah lah. Salah tu. Ini masalah masyarakat, bukan masalah individu. Zaman kita masih sekolah moral adalah akar kekuatan satu-satu masyarakat. Dahulu kalau nak merokok anak-anak remaja akan bersembunyi di kolong atau kebun supaya perbuatan jahat kita tidak dilihat oleh orang kampung kerana pasti akan sampai ke telinga mak dan ayah kita.

Berbeza dengan sekarang., sebahagian murid atau pelajar tak ada rasa malu atau segan untuk berlaku sumbang kerana mereka pasti orang ramai buat tak tahu.

Ibu bapa juga kadangkala lebih mementingkan akademik dan kelancaran pembelajaran anak-anak di sekolah tanpa menyentuh soal disiplin mereka. Percaya lah jika ada mesyuarat PIBG yang hangat diperbincangkan ialah waktu kelas kecemerlangan hendaklah selaras dan memudahkan ibu bapa menjemput anak.

Soal keselesaan anak dalam kelas, kantin sekolah jual apa dan harganya mahal atau tidak?

Jarang sekali nak bincang soal disiplin di sekolah. Jika ada pun akan membangkitkan perihal anak hilang pensel kena curi dengan kawan. Lepas tu tanya "Cikgu tak ambil tindakan ke pada anak sifulan yang mencuri itu?"

Bila berlaku kes disiplin di sekolah dan tindakan memanggil ibu bapa pelajar yang terlibat, berapa ramai yang tampil menjawab surat panggilan?Bila dirotan di betis berbirat-birat, pandai pulak buat laporan polis salahkan guru merotan.

Sekolah dan guru BUKAN punca pelajar keluar dari sekolah dengan kemenjadian yang buruk. Setiap sekolah mempunyai matlamat membina insan menerusi falsafah pendidikan negara. Tidak ada terma terkandung di dalam falsafah itu bahawa kalau pelajar jadi jahat juga adalah hasil dari pendidikan guru. Semuanya bermula dari rumah

Semua ini harus dimulakan di rumah. Ibu bapa perlu cakna. Ibu bapa perlu tahu ke mana anak berada pada waktu yang sepatutnya dia di rumah pada malam hari.

Di luar sana penuh dengan godaan yang senantiasa menanti mangsa iaitu anak-anak kita. Oleh itu, janganlah kita bertangguh lagi dan bekerjasama bersama guru-guru dalam membentuk anak anak kita disekolah supaya lebih berdisplin dan berakhlak. Anak-anak adalah aset negara di dunia dan saham ibu bapa di akhirat.

Semoga selepas ini kita tidak mendengar kisah menakutkan yang dilakukan oleh anak anak remaja kita.

Ingatlah jika ada jiwa berusia 12, 13 dan 15 tahun sanggup membakar orang hidup hidup, generasi apa yang bakal kita hadapi pada masa hadapan?

Ambil lah ikhtibar, sedarlah yang generasi muda kita sudah mulai 'sakit'.


Peguam kes saman keracunan makanan kongsi 6 makanan yang patut dielakkan

Seorang peguam dari firma guaman yang mempunyai kepakaran selama lebih 20 tahun dalam kes-kes saman melibatkan penyakit bawaan makanan telah berkongsi senarai 6 makanan yang beliau tidak akan makan.

Menurut Bill Marler, makanan-makanan ini paling berisiko tinggi untuk menyebabkan keracunan. Disebabkan itu, beliau tidak akan sesekali memakannya.

Susu 'mentah' yang diambil terus dari ladang dan tidak dipasteurkan boleh tercemar dengan bakteria, virus dan parasit. Antara tahun 1998 sehingga 2011, terdapat sebanyak 148 kes keracunan berkaitan susu mentah di Amerika Syarikat.

Salah satu kes terawal Marler ketika menjadi peguam adalah pada tahun 1996 semasa berlakunya epidemik E.Coli. Ia berpunca daripada jus epal yang tidak dipasteurkan di bawah jenama Odwalla.

Tauge mentah atau yang dimasak ala kadar sahaja telah menyebabkan 19 orang pesakit dibawa ke hospital akibat keracunan salmonella pada tahun 2014.

Kesemua jenis tauge termasuklah alfalfa, klover, kacang hijau dan lain-lain boleh menyebarkan jangkitan yang berpunca daripada kontaminasi pada biji benih. Jadi, pastikan tauge dimasak sepenuhnya sebelum dimakan.

Bill Marler hanya memakan burger dan steak daging yang dimasak sepenuhnya sehingga sekurang-kurangnya 71 darjah Celsius. Jika tidak, ia boleh menyebabkan keracunan makanan yang berpunca daripada E.coli, salmonella dan bakteria lain.

Menurut Marler lagi, perbuatan mencucuk-cucuk atau membuat selaran untuk memecahkan fiber pada permukaan daging bagi membuatkan ia lebih lembut juga boleh menyebabkan bakteria berpindah dari permukaan daging dan masuk lebih dalam.

Apabila sesuatu makanan disiapkan dan diproses oleh manusia, ia semakin berisiko untuk dicemari. Ramai orang yang mendapati salad yang sedia untuk dimakan dan buah yang siap dipotong memudahkan kehidupan. Namun, kemudahan ini dianggap tidak berbaloi jika ia melibatkan nyawa. Belilah buah yang belum dicuci dan potong sendiri di rumah.

Tidak dinafikan orang Malaysia memang amat menggemari telur separuh masak. Kalau di kedai mamak, boleh memesan sehingga 3-4 biji sekali makan.

Namun adakah anda masih ingat penyebaran wabak salmonella sekitar tahun 1980-an dan awal 90-an yang berpunca daripada telur dulu? Jika anda berhenti makan telur mentah ketika itu, ada baiknya jika anda teruskan amalan itu. Pada tahun 2010 sahaja sekitar 2,000 kes keracunan telur yang tercemar dengan salmonella. Untuk keselamatan diri dan keluarga, rebus telur hingga masak sepenuhnya.

Kerang-kerangan mentah, terutama sekali tiram (oysters) lebih banyak mengakibatkan keracunan makanan lewat kebelakangan ini. Bill Marler mengaitkan kejadian ini dengan kenaikan suhu air yang lebih menggalakkan pertumbuhan bakteria.

Tiram hanya akan memakan apa sahaja yang terkandung dalam air. Jika ada bakteria dalam air, ia akan memasuki ke dalam sistem tiram dan boleh menyebabkan bahaya jika anda pula memakan tiram yang mentah.


Selamatkan buku atau kertas yang basah daripada menjadi rosak berkedut-kedut

Kadang-kadang bila kita sedang berjalan sambil memegang kertas atau buku, tiba-tiba hujan turun dengan lebat. Tak sempat nak sembunyi buku yang dipegang, terus basah lencun. Bila sampai di rumah, anda perhatikan helaian buku sudah melekat-lekat.

Lebih menyedihkan apabila rumah anda dilanda banjir. Jika anda seorang pencinta buku, mesti anda rasa mahu menangis. Tapi janganlah menangis kerana kami akan kongsikan cara untuk menyelamatkan buku-buku anda itu.

Caranya agak memakan masa dan memerlukan sedikit kerja keras, tapi berbaloi-baloi. Lebih jimat daripada anda terpaksa buang buku yang berkedut-kedut sehingga terpaksa beli buku yang baru.

Bahan-bahan yang diperlukan hanyalah tisu dapur, kipas, angin, sekeping kayu (atau kotak) dan batu-bata (atau apa-apa pemberat.) Kemudian, tonton video ini untuk kaedah terbaik menyelamatkan buku yang basah yang digunakan oleh perpustakaan-perpustakaan seluruh dunia:

Selain itu, jika buku anda menjadi basah terkena air yang kotor, anda boleh mencelup atau membersihkan buku tersebut dalam takungan air yang bersih terlebih dahulu sebelum dikeringkan.

Dan jika ada bau yang tidak menyenangkan melekat di buku setelah dikeringkan, anda boleh mendirikan buku tersebut di dalam sebuah kotak bertutup (posisi sama seperti kaedah mengeringkan buku) dan meletakkan sedikit soda penaik. Namun, anda perlu memastikan soda penaik itu tidak terkena buku. Biarkan semalaman dan bau busuk itu akan hilang.

Jika anda tidak sempat menyelamatkan buku serta-merta, anda boleh letak dahulu buku basah itu di dalam plastik yang kedap udara dan simpan di dalam peti ais di bahagian petak sejuk beku (freezer). Apabila anda sudah mempunyai masa terluang, bolehlah dikeluarkan untuk proses pengeringan.

Apa-apapun, sentiasa ambil langkah berjaga-jaga dalam penjagaan buku. Jika rumah anda sering dilanda banjir, simpanlah buku di rak yang tinggi dan berhati-hati apabila membaca di dalam hujan atau ketika berendam di bilik mandi!


6 Tabiat Tidak Peduli Orang Malaysia Tentang Budaya Keselamatan Diri dan Kediaman

Apabila ditanya soalan tersebut, pasti ramai yang kata ya! Tetapi kesedaran tentang keselamatan di negara kita sebenarnya masih dipandang ringan, kerana masyarakat kita tidak ada budaya keselamatan yang betul-betul tinggi lagi. Apa maksud saya?

Berikut adalah 8 contoh tabiat yang orang kita selalu amalkan sebagai pemudah cara untuk menyenangkan hidup, yang sebenarnya memberi risiko besar pada kita.

Apabila berlaku latihan kebakaran, dapat dilihat perkara itu dianggap sebagai sesuatu yang membebankan. Ramai yang sambil lewa berjalan, malah ada yang langsung tak mengambil bahagian. Apabila selesai, ramai yang rasa latihan kebakaran merupakan sesuatu yang merugikan masa.

Jika anda rajin perhati masyarakat kita, banyak keluarga membenarkan anak kecil mereka berdiri di dalam kereta. Bayi pula dipangku oleh ibu sepanjang perjalanan. Kesedaran untuk menggunakan kerusi bayi dan tali pinggang pada kanak-kanak masih pada tahap kurang memuaskan.

Dek larangan-larangan merokok di tempat awam, kebanyakan pekerja pejabat pasti ramai yang menjadikan satu lokasi tersorok yang terletak di laluan tangga kecemasan sebagai 'port' merokok.

Ramai penunggang motorsikal yang membawa anak tidak mengenakan pemakaian topi keledar pada anak walaupun si ayah atau ibu memakai. Jika ada pun topi, anak dipakaikan dengan topi keledar mainan yang tidak diiktiraf selamat.

Banyak di rumah dan pejabat berlaku penyambungan beberapa plag peranti elektrik yang membebankan litar, kerana terlalu banyak disambung serentak menggunakan plag bersoket 3. Selain itu amalan menyambung extension dengan extension juga berlaku, kerana tidak semua orang mahu mengeluarkan belanja untuk menyediakan litar elektrik yang sempurna.

Produk kosmetik dan kecantikan banyak dijual di pasaran namun bukan semua yang disahkan selamat untuk digunakan. Namun orang kita tidak peduli kerana kita percaya testimonial kawan-kawan atau perkongsian testimonial di internet. Tidak tahu siapa pengilang produk tersebut dan bahan apa yang digunakan pun.orang kita beli sehingga melahirkan ramai jutawan kosmetik.

Budaya tidak peduli ini sebenarnya sudah berakar umbi pada masyarakat kita terlalu lama. Yang aneh, kita cukup gemar melatah apabila berlaku insiden yang tidak melibatkan kita, seolah semua orang nampak kesalahan yang dilakukan. Namun, bagaimana pula jika insiden itu berlaku sehingga mengakibatkan kematian atas kecuaian kita pula?

Ini baru 5 contoh. Pasti ada banyak contoh lain yang kita boleh nampak hari-hari, yang membuktikan tahap kesedaran kita tentang keselamatan sebenarnya tidaklah setinggi mana.

Anda ada contoh lain yang anda nampak hari-hari? Berikan respon anda di bahagian komen untuk kita sama-sama memberi kesedaran kepada masyarakat kita supaya lebih peka tentang aspek keselamatan, dalam semua segi.


Surströmming : Makanan paling busuk di dunia yang berasal dari Sweden

Anda suka berkunjung ke IKEA untuk menikmati juadah-juadah enak negara Sweden? Anda pasti tidak dapat menjangka bahawa negara Scandinavia itu juga merupakan tempat lahir makanan paling busuk di dunia yang dipanggil surströmming.

Untuk pengetahuan anda, surströmming merupakan ikan hering yang ditapaikan selama berbulan-bulan sebelum ditinkan.

Di Sweden, kilang pengeluar surströmming terbesar di bawah jenama Oskars berpangkalan di Söråker. Penduduk tempatan mengatakan mereka boleh mula mencium bau yang kurang enak itu sejauh 300 meter.

Anda mungkin menyangka mereka hanya membesar-besarkan cerita. Mestilah bau kilang ayam atau ladang getah lebih meloyakan, fikir anda.

Tapi menurut pekerja pengetinan di kilang itu yang sudah bekerja selama 8 kali cuti musim panas, setiap kali bekerja mereka perlu memikirkan cara terbaik untuk menghindari tercium bau tengik itu. Kebiasaannya mereka menyapu lapisan Tiger Balm tebal di bawah hidung ataupun menyumbat plag ke dalam lubang hidung akibat tidak tahan dengan bau busuk ikan itu.

Mudah sahaja cara membuat ikan surströmming ini. Hanya tiga bahan diperlukan iaitu ikan, air dan garam. Namun, tempoh penapaian selama lapan hingga 10 minggu itulah yang membuatkan makanan tradisi ini menjadi sangat busuk.

Banyak video sudah dimuat naik di Youtube memaparkan cubaan ramai orang untuk memakan surströmming ini, tapi ramai yang tewas apabila awal-awal lagi sudah termuntah akibat tidak tahan dengan bau yang menusuk hidung itu.


Bolehkah orang Islam makan daging (Kosher) sembelihan orang Yahudi?

Orang Islam dan Yahudi hanya dibenarkan makan produk Halal dan Kosher yang terjaga kesucian dan mematuhi kehendak ajaran agama. Di sesetengah negara terutama sekali negara-negara yang sekular, kekurangan daging Halal menyebabkan ramai orang Islam memilih untuk memakan daging Kosher yang dipercayai sama taraf kedudukannya dengan Halal.

Sebenarnya, adakah orang Islam dibenarkan memakan daging yang disembelih oleh orang Yahudi?

Secara umumnya, undang-undang halakha orang Yahudi adalah lebih ketat dan rumit daripada hukum Islam. Ini bukan sahaja dapat dilihat dalam aspek halal dan haram sesuatu makanan, ia juga lebih ketat dari segi cara haiwan disembelih, cara memasak dan cara memakan.

Kedua-dua undang-undang Yahudi dan Islam melarang umatnya memakan bangkai, khinzir, serangga, tikus dan darah. Selain itu, mana-mana makanan yang beracun dan boleh mendatangkan mudarat kepada tubuh juga dilarang keras.

Walau bagaimanapun, ada sesetengah makanan yang dilarang agama Yahudi tapi masih dibenarkan dalam Islam. Sebagai contoh:

1. Ikan yu, kerang-kerangan dan krustasia (udang kara, ketam dan sebagainya)

2. Sesetengah jenis burung seperti burung unta dan burung emu

Ada satu persamaan menarik antara kedua-duanya iaitu kebenaran memakan belalang dari segi halakha mahupun syarak.

Selain itu, orang Yahudi ditegah mencampurkan daging dan susu bersama. Ada sesetengah orang Yahudi yang mempunyai pandangan bahawa wujud keperluan mengasingkan dua set peralatan memasak dan kawasan simpanan dalam peti sejuk untuk kedua-dua produk ini. Larangan seperti ini bagaimanapun tidak terdapat dalam ajaran Islam.

Orang Yahudi juga tidak membenarkan umatnya memakan produk seperti susu dan keju yang bukan datang daripada haiwan yang kosher.

Cuma ada satu sahaja larangan dalam Islam yang dibenarkan dalam ajaran Yahudi iaitu minuman beralkohol. Ajaran Yahudi masih membenarkan pengambilan arak dan wain selagi ia kosher.

Banyak lagi sisi yang boleh difahami tentang perbezaan atau persamaan makanan halal dan kosher. Tapi kali ini kami ingin berkongsi fakta tentang isu penyembelihan. Bolehkah umat Islam memakan daging yang disembelih secara kosher?

Dari segi teknikal, ajaran Islam dan Yahudi telah menitikberatkan perkara-perkara berikut semasa proses penyembelihan:

1. Haiwan mestilah hidup semasa disembelih. Disebabkan itu teknik renjatan elektrik atau apa-apa kaedah yang membuatkan haiwan berada dalam keadaan tidak sedar tidak dibenarkan.

2. Haiwan mestilah disembelih menggunakan pisau atau parang yang tajam.

3. Pisau tajam itu mestilah memutuskan urat di bahagian leher haiwan. Urat yang perlu diputuskan termasuklah saluran trakea, esofagus, arteri karotid dan vena jugulum. Hanya saraf tunjang sahaja yang dibiarkan.

5. Mati dengan sekali sembelihan sahaja agar tidak menyeksa haiwan.

Walau bagaimanapun, terdapat beberapa perbezaan kecil antara kedua-dua konsep penyembelihan. Kebanyakan perbezaan ini tidak relevan kepada kaum Muslimin tetapi tidak boleh dipandang ringan oleh orang Yahudi:

Kaum Yahudi ortodoks memerlukan orang tertentu sahaja yang digelar shochet bagi menyempurnakan proses penyembelihan. Kebiasaannya, shochet ini merupakan seorang lelaki yang alim dan dilatih khusus untuk melakukan penyembelihan.

Manakala agama Islam tidak begitu menekankan jantina, usia atau latar belakang tukang sembelih. Malah, kanak-kanak yang mumayyiz juga dibenarkan menjadi tukang sembelih. Selain itu, orang Islam dibenarkan makan daging yang disembelih oleh ahli Kitab (Yahudi dan Nasrani) selagi mereka mematuhi rukun dan syarat sah sembelihan.

Disebabkan itu, orang Yahudi ortodoks tidak boleh memakan daging halal kerana ia tidak disembelih oleh seorang shochet.

Pisau atau parang sembelih yang digunakan oleh orang Yahudi memerlukan pemeriksaan teliti dari segi visual dan fizikal kerana ia harus berada dalam keadaan yang lurus serta sempurna. Selain itu, saiznya juga perlulah dua kali ganda daripada leher haiwan yang ingin disembelih.

Undang-undang Islam hanya menggariskan bahawa pisau perlu tajam, namun tidak mengapa sekiranya terdapat sedikit kesan calar, karat atau sumbing.

Walaupun kedua-dua konsep penyembelihan tidak membenarkan leher dipotong sehingga kepala haiwan terputus, namun agama Islam hanya menganggap ia makruh dan haiwan itu tidak jatuh hukum haram. Manakala orang Yahudi terus menganggap haiwan itu sebagai treif apabila lehernya terputus dan tidak boleh dimakan.

Menurut ajaran Yahudi ortodoks, haiwan yang telah disembelih juga perlu diperiksa paru-paru serta beberapa organ dalamannya yang lain. Jika terdapat kecacatan spesifik pada organ-organ ini, haiwan itu akan jatuh hukum treif.

Darjah kosher juga ada dua tahap yang berbeza. Glatt kosher, atau kosher tahap tertinggi, hanya boleh didapati apabila tiada sebarang cela pada organ dalaman haiwan yang disembelih. Namun, jika ia tidak begitu sempurna tetapi kesemua prosedur masih diikuti dengan betul, ia akan menjadi kosher tahap biasa.

Jika dilihat perbandingan antara kedua-dua teknik penyembelihan ini, jelas bahawa daging kosher tidaklah haram hukumnya bagi umat Islam. Malah, keperluan halakha Yahudi lebih rumit dan tegas berbanding keperluan syarak.

Orang Islam hanya boleh memakan daging kosher yang disembelih penganut agama samawi iaitu orang Islam dan juga ahli Kitab. Ahli Kitab ini pula terdiri daripada penganut agama Yahudi dan Nasrani (Kristian) yang merupakan pengikut Nabi Musa dan Nabi Isa dan memegang teguh kepada ajaran kitab Taurat dan Injil.

Hukum memakan sembelihan ahli kitab adalah harus. Ianya ijma' para ulama' berdasarkan firman Allah S.W.T. dalam surah Al-Maidah ayat 5 yang bermaksud:

Namun, menurut Ustaz Khalid Basalamah, ramai mempunyai tanggapan bahawa kita sudah tidak boleh memakan daging sembelihan ahli Kitab zaman kini tetapi pendapat itu sebenarnya tidak wajar.

Ini disebabkan penyelewengan ahli Kitab telahpun dihuraikan dengan panjang lebar di dalam Al-Quran dari zaman dahulu lagi, tetapi Allah masih lagi menurunkan ayat yang membenarkan umat Islam memakan daging sembelihan ahli Kitab. Jadi, selagi mana ahli Kitab itu menyembelih daging mengikut rukun dan syarat sah sembelih serta berniat kerana Allah, ia masih halal buat kita.

Tapi masih ada satu perbezaan antara kedua-dua hukum yang tidak boleh dipandang ringan dan boleh menyebabkan daging kosher itu menjadi haram. Perbezaan utama ini merangkumi isu tasmiyyah.

Tasmiyyah merupakan perbuatan menyeru nama Allah semasa menyembelih yang banyak diperdebatkan oleh ilmuwan Islam. Namun, jumhur ulama menyatakan tukang penyembelih perlu mengucapkan tasmiyyah (Bismillah) dan berniat sembelihan dilakukan kerana Allah SWT sebelum haiwan dipotong lehernya.

Hukum halakha pula menyatakan shochet perlu 'merahmati' proses penyembelihan itu secara lisan. Walaupun ia bukan perkara yang wajib dibuat, amalannya masih dipraktikkan hingga kini.

Ayat rahmat yang digunakan oleh shochet itu diterjemahkan seperti berikut:

Ayat ini jelas sekali memuji Allah dan membuatkannya diterima pakai oleh majoriti mazhab dalam Islam kerana tidak wujud kewajipan untuk mengucapkan niat itu dalam bahasa Arab. Adapun begitu, isu timbul apabila terdapat proses 'merahmati' dibuat mengikut kumpulan haiwan yang berbeza-beza.

Ajaran Yahudi ortodoks memerlukan mereka menyebut nama Tuhan untuk tujuan baik, maka shochet tidak perlu mengulang menyebut ayat itu bagi setiap ekor haiwan yang ingin disembelih. Mereka hanya boleh menyebut ayat itu sekali sahaja bagi sekumpulan haiwan dengan syarat haiwan-haiwan itu disembelih tanpa henti seekor demi seekor.

Jadi, secara teorinya, seorang shochet boleh menyembelih beberapa ekor lembu ataupun puluhan ekor ayam hanya dengan sekali lafaz tasmiyyah.

Di sinilah kekeliruan boleh timbul bagi orang Islam yang ingin memakan daging kosher kerana perbezaan pendapat mengikut mazhab.

Mazhab Syafie mengatakan ucapan Bismillah ketika penyembelihan adalah satu perkara sunat. Justeru, ini bermakna daging kosher halal dimakan oleh pengikut Mazhab Syafie.

Berbeza pula dengan tiga mazhab lain (Hanafi, Hanbali, Maliki) yang mewajibkan pengucapan Bismillah secara lisan. Selain itu, Mazhab Hanafi juga memerlukan setiap ekor haiwan sembelihan itu dibacakan Bismillah.

Secara umumnya, daging kosher dan masakan kosher halal dimakan oleh orang Islam selagi ia tidak mengandungi sebarang khinzir, najis, alkohol atau gelatin yang berasal dari haiwan yang tidak disembelih. Sembelihan itu juga perlu diniatkan kerana Allah dan memenuhi rukun serta syarat sah penyembelihan mengikut hukum syarak.

Selain itu, penentuan sama ada daging kosher itu halal juga bergantung kepada pegangan Mazhab seseorang individu kerana ia berkaitan dengan tasmiyyah ketika penyembelihan.

Apa-apapun, sebagai seorang Muslim, keutamaan haruslah diberikan kepada tempat makan atau daging sembelihan orang Islam sendiri yang halal dan tayyib berbanding sembelihan ahli Kitab. Kalau tiada sangat pilihan lain, bolehlah memilih daging kosher. Tapi kalau timbul rasa ragu-ragu, eloklah ditinggalkan. Menjadi vegetarian mungkin pilihan yang paling afdal.


5 Teori Konspirasi Di Sebalik Tragedi Pengeboman 9/11

Beberapa hari lalu merupakan ulang tahun ke-16 berlakunya kejadian runtuhan bangunan berkembar World Trade Center (WTC) dan bangunan 7 WTC akibat serangan pengganas.

Kejadian yang lebih dikenali sebagai serangan 9/11 ini berlaku pada awal pagi Selasa, 11 September 2001, ketika mana orang ramai sedang berpusu ke tempat kerja masing-masing, termasuklah di WTC.

Seramai 2,996 orang termasuk 'pengganas' telah terbunuh, manakala lebih 6,000 orang telah tercedera akibat serangan ini.

Terdapat pelbagai teori konspirasi di sebalik kejadian ini. Namun, iluminasi.com ingin berkongsi antara 5 teori konspirasi menarik mengenai serangan 9/11.

Beberapa hari sebelum berlakunya 9/11, sejumlah wang yang besar telah dilabur ke dalam put options (pelaburan yang menguntungkan apabila harga stok jatuh) syarikat penerbangan American Airlines dan United Airlines, di mana kapal terbang kedua-duanya telah dirampas dan digunakan untuk serangan 9/11. Hal ini sangat meragukan dan sesetengah ahli teori percaya bahawa traders ini mendapat informasi awal akan berlakunya serangan pengganas, kerana mereka meraih untungan berlipat ganda berikutan kejadian tersebut.

Malah, ada individu yang turut menjana keuntungan secara lansung akibat serangan 9/11. Individu tersebut adalah Larry Silverstein, seorang usahawan Amerika Syarikat yang berbangsa Yahudi. Beberapa bulan sebelum tragedi 9/11, bangunan WTC telah dijual kepada Larry, yang mana Larry kemudiannya mengambil plan insuran spesifik yang meliputi serangan keganasan (terrorism).

Selepas kejadian 9/11, Larry membawa syarikat insuran ke mahkamah, kerana dia berasa pampasan yang dibayar sepatutnya 2 kali ganda (dari jumlah yang telah dibayar) kerana tragedi ini melibatkan 2 serangan pengganas. Akhirnya, dia menang kes tersebut, dan dibayar USD$4.55 billion.

Menariknya, Larry Silverstein dan anak-anak yang turut bekerja di WTC tidak hadir pada hari berkenaan.

Ramai ahli teori konspirasi percaya bahawa North American Aerospace Defense Command (NORAD), sebuah organisasi kerjasama AS dan Kanada yang bertanggungjawab memberi amaran berkaitan pertahanan udara dan aeroangkasa sengaja memberi arahan supaya jet pejuang mereka membenarkan kapal terbang yang telah dirampas pengganas agar mereka ini boleh memenuhi objektif utama mereka.

Malah, netizen berasa sangat sangsi kerana AS sendiri yang turut mempunyai pertahanan tentera udara antara yang paling kuat di dunia tidak mampu untuk menyekat kapal terbang yang telah dirampas pada hari kejadian, menyebabkan ramai percaya penglibatan secara lansung kerajaan AS yang dilihat sengaja membenarkan berlakunya 9/11.

Anti-Defamation League, sebuah NGO antarabangsa Yahudi yang berpangkalan di AS percaya penglibatan negara haram Israel dalam tragedi tersebut, dan berkemungkinan merekalah yang membuat pelan serangan 9/11.

Antara motif Israel berbuat demikian adalah supaya AS menyerang musuh-musuh Israel, untuk mengalihkan perhatian dari media massa berkenaan isu layanan Israel terhadap rakyat Palestin, untuk membantu Zionists mengawal dunia dan untuk memujuk rakyat AS agar menyokong Israel.

Selain itu, penyokong teori konspirasi percaya pekerja berbangsa Yahudi di WTC telah diberi amaran untuk tidak hadir pada 11 September 2001, menyebabkan tiada langsung kematian Yahudi ketika 9/11. Berdasarkan sumber televisyen Al-Manar di Lebanon, mereka meletakkan jumlah Yahudi yang tidak hadir bekerja seramai lebih kurang 4,000 orang.

Sumber lain mengatakan terdapat kematian Yahudi antara 270 hingga 400 orang, namun sekiranya informasi ini adalah benar, jumlah ini jauh lebih rendah berbanding dengan jumlah sebenar Yahudi yang bekerja di bangunan malang tersebut.

Antara motif kuat AS untuk melakukan serangan 9/11 dan membunuh rakyat mereka sendiri adalah disebabkan faktor sumber minyak di negara-negara teluk seperti di Iraq dan Afghanistan, yang boleh mengukuhkan sumber ekonomi AS. Malah, pendapat ini disokong kuat oleh Andreas von Bulow, seorang bekas Menteri Penyelidikan kerajaan Jerman.

Bekas Perdana Menteri ke-4 kita sendiri, Tun Dr. Mahathir Mohamad bersetuju dengan pendapat ini, dan beliau berkata terdapat bukti kukuh 9/11 ini adalah drama AS untuk menyerang orang Islam, di mana akibat dari serangan 9/11 ini, islamophobia telah berleluasa di seluruh dunia termasuklah di AS sendiri.

Ramai percaya bahawa 9/11 adalah kerja orang dalam. Selepas beberapa jam serangan terhadap menara berkembar WTC, satu teori yang diketahui umum telah memenuhi  ruangan internet.

Penulis teori tersebut percaya akan penggunaan perobohan terkawal (controlled demolition) terhadap Menara Utara dan Menara Selatan WTC berdasarkan kadar runtuhan yang terlalu pantas dan terlalu ideal seolah-olah telah dirancang lebih awal.

Nota: Perobohan terkawal selalunya menggunakan bom untuk meruntuhkan bangunan-bangunan lama bagi membina bangunan baru.

Malah, ramai saksi berkata terdengar bunyi letupan berkali-kali sebelum dan ketika runtuhan berlaku, dan ada yang melihat serpihan terpelanting keluar daripada bangunan. Malah, visual video turut menyokong testimoni saksi.

Bagi penulis, secara logiknya, serangan terhadap menara WTC tidak akan meruntuhkannya walaupun kerosakan pada kadar kritikal di bahagian atas mahupun bawah bangunan, sebaliknya bangunan akan terbalik ke arah sisi sama ada kiri, kanan, depan atau belakang.

Tidak logik untuk bangunan runtuh secara sempurna dan total. Malah, terdapat banyak bukti yang menyokong teori ini.

Yang paling mengejutkan adalah Bangunan 7 WTC yang langsung tidak diserang pengganas telah turut runtuh pada kadar yang pantas dan sempurna seperti menara berkembar WTC walaupun hanya berlaku kebakaran yang minimal.

Ketika sesi temu bual bersama Larry Silverstein berkenaan 9/11, beliau terlepas cakap tentang keputusan untuk meruntuhkan Bangunan 7 WTC telah dibuat. Namun, siapakah yang membuat keputusan tersebut? Persoalan ini sehingga kini masih menjadi tanda tanya.

Antara sebab-sebab lain 9/11 adalah penipuan besar kerajaan AS adalah:


10 Bahagian Badan Yang Anda Boleh Jual Dengan Harga Lumayan

Selepas iPhone X diumumkan akan dikeluarkan, ramai yang tak sabar-sabar untuk mendapatkannya. Bagi mereka yang berada ia sudah tentu tidak menjadi masalah.

Namun ada di antara mereka yang berpendapatan rendah, atau cukup-cukup makan yang menginginkan telefon pintar ini, dan berkata sanggup menjual organ badan untuk mendapatkan wang bagi membeli iPhone X.

Bunyi macam kelakar, tapi ia adalah realiti, dan iluminasi.com ingin berkongsi 10 bahagian badan yang anda boleh jual untuk mendapatkan wang segera.

Di Malaysia kita biasanya menderma darah dengan rela hati dan percuma, serta diberikan air kotak dan makanan. Namun lain bagi di Amerika syarikat. Mereka memberika insentif kepada penderma darah termasuk gift card, tiket percuma ke perlawanan judi kuda atau tiket wayang.

Bunyi macam tak lumayan, tetapi gift card tersebut berharga RM80. Dan jika setiap 56 hari (untuk boleh derma darah semula) anda mengumpulkan wang sebanyak itu, ia berjumlah RM520 setahun.

Namun, darah yang diperoleh bank darah ini akan dijual kepada pihak hospital dengan harga RM1,260 bagi setiap 473ml.

Selama ini penulis potong rambut tak pernah terfikirkan untuk menjualnya kembali. Tapi bila dah tahu, terasa sedih apabila mamak-mamak menyapu rambut masuk ke dalam tong sampah begitu sahaja.

Terdapat laman web yang membolehkan anda menjual rambut anda secara lelong, seperti buyandsellhair.com, thehairtrader.org, onlinehairaffair.com, hairwork.com. Secara purata, rambut mampu tumbuh dengan kadar 15 sentimeter setahun.

Dan dengan jumlah ini, anda mampu menjana di antara RM1,000 sehingga RM12,500, mengikut jumlah, kualiti dan pasaran rambut.

Kebanyakan pembeli mencari rambut yang belum pernah diwarnakan atau dirawat secara kimia. Jika panjang rambut anda melebihi 25 sentimeter, anda mampu menjana lebih banyak wang. Jadi, adakah anda sanggup botak untuk mendapatkan iPhone X?

Menderma sel plasma tidak seperti menderma darah. Jika anda menderma plasma, ia akan dibayar kerana ia digunakan untuk menghasilkan ubatan dan merawat pelbagai penyakit genetik. Anda boleh menderma sekurang-kurangnya 2 kali seminggu kerana ia mengambil masa yang singkat untuk pulih, biasanya 48 jam.

Bagi menderma plasma, anda harus melalui proses pemeriksan terlebih dahulu. Mereka yang layak mederma biasanya ditawarkan sehingga RM1,700 sebulan. Dan bagi penderma yang datang berturut-turut, insentif tambahan akan diberikan sebanyak RM340 sebulan, menjadikan jumlah RM2,040 sebulan.

Ia mungkin haram bagi kita di Malaysia, namun tidak di Amerika Syarikat. Di US, penderma sperma mampu menggunakan wang tersebut untuk membayar sewa ruma. Anda perlu mengisi borang permohonan termasuklah maklumat kesihatan hingga 3 generasi ke atas, kemudian melalui temuduga lisan.

Jika anda lulus, setiap cawan yang didermakan akan dibayar RM525. Setiap klinik mempunyai polisi berlainan, dan ada yang memerlukan penderma menderma sebanyak 3 kali seminggu, dengan bayaran RM4,200 sebulan.

Dengar macam mudah, tetapi anda perlu tahu, anda tak boleh mengeluarkan sperma anda selain daripada di klinik tersebut. Ini kerana pihak klinik mahukan spesimen yang terbaik daripada anda.

Dan sudah tentulah ia haram bagi kita umat Islam, kerana perbuatan onani itu pun sudah haram. Jadi lupakan saja ya.

Ya, penulis tahu anda tak pernah menjangkakan tahi anda merupakan satu pelaburan yang baik. Mungkin sebab itu orang menggelarkan perbuatan membuang air besar sebagai "melabur"?.

Jika anda mengambil sumber serat yang mencukupi, anda akan mendapat jumlah tahi yang banyak. Dan ia boleh didermakan. Bagi penderma yang sihat, tahi ini akan dipindahkan untuk membantu merawat jangkitan C.difficile (cirit birit yang teruk dan radang usus).

Tahi anda dapat membantu mengembalikan keseimbangan yang disebabkan oleh ubat antibiotik yang digunakan untuk merawat jangkitan tersebut.

Sebanyak RM170 akan dibayar bagi setiap sampel, di mana anda perlu menderma 4 kali seminggu. Jika anda mendermakan 5 hari dalam seminggu, bonus sebanyak RM210 akan diberikan. Jika dihitung, anda boleh menjana RM54,600 setahun atau RM4,550 sebulan.

Namun anda haruslah lulus ujian pemeriksaan najis dan skrin darah terlebih dahulu sebelum menderma.

Mahkamah Amerika Syarikat mengarahkan penderma sumsum tulang diberi pampasan kerana ia sesuatu yang sukar didapati. Sumsum tulang yang didermakan dikatakan sebagai kunci untuk melawan penyakit leukemia, limfoma, dan barah darah yang lain.

Sebanyak RM12,600 boleh diperolehi bagi setiap kali menderma. Anda memerlukan masa 8 minggu untuk pulih, yang membuatkan sebanyak RM75,600 boleh dijana dalam setahun.

Jika anda membayangkan proses menderma sumsum tulang seperti dalam filem, yang tersangat sakit itu, ia bukanlah seperti itu. Dengan kemajuan yang ada, sel stem kini boleh diperoleh daripada darah yang diesktrak melalui derma darah biasa.

Ya, betul wahai para ibu. Ia bukan jenaka, tapi benar. Susu ibu yang didermakan kepada bank susu biasanya diberikan kepada ibu-ibu yang tak mampu menghasilkan susu badan sendiri kepada bayi mereka yang baru lahir.

Namun kini terdapat ramai atlet dan ahli bina badan yang beratur untuk membeli susu ibu, untuk mendapatkan tenaga yang lebih, dan pertumbuhan otot yang cepat. Ada yang mendakwa ia mampu meningkatkan sistem ketahanan badan.

Bagi ibu yang sihat dan menghasilkan susu lebih daripada yang diperlukan oleh bayi mereka boleh menjualnya di laman web seperti onlythebreast.com. Harga ditentukan mengikut umur bayi yang mempengaruhi kompisisi susu, dan jumlah yang diperlukan pembeli.

Setiap 28ml atau 28gram, anda boleh mendapat pulangan sebanyak RM4.2 hingga RM10.5, yang menjadikan jumlah ini kepada RM96,600 setahun.

Jika kaum adam boleh menderma sperma, kaum hawa juga boleh melakukan perkara yang sama. Bezanya, telur dihasilkan wanita, atau ovum, mampu menjana dua kali ganda daripada sperma.

Ia disebabkan sperma boleh dihasilkan bila-bila masa, dan ovum mempunyai jangkamasa tertentu yang terganggu oleh proses haid. Sebanyak RM33,600 boleh diperoleh penderma yang sihat bagi setiap kitaran derma.

Setiap kitaran merangkumi tempoh 4 minggu, dan perlu berehat selama 3 bulan. Namun bagi mereka yang mempunyai wajah yang cantik dan baik dari segi akademik, pihak berkenaan sanggup membayar dua kali ganda, yang mampu menjana RM100,800 setahun.

Anda tak perlu derma, tetapi hanya menumpangkan bayi untuk 9 bulan, yang mampu menjana RM126,000 bagi tempoh 9 bulan. Disebabkan proses "ibu tumpang" ini tidak digalakkan di kebanyakan negara, ia membuatkan Amerika Syarikat menjadi tumpuan pasangan antarabangsa yang mahukan bayi dengan cara ini.

Namun ia masih diharamkan di kebanyakan negeri di Amerika, termasuklah di New York, Michigan, Nebraska dan New Jersey. Bagi 22 negeri yang lain yang membenarkan proses ini, setiap kali anda menumpangkan bayi dalam rahim anda, akan memberikan pulangan sehingga RM189,000.

Jika anda tak mahu mendermakan apa-apa, anda boleh meminjamkan keseluruhan badan anda kepada penyelidik perubatan. Badan anda akan digunakan dalam ujian klinikal, daripada ujian selesema, kepada mencuba ubat tahan sakit, sehinggalah kepada mencuba ubat bagi merawat jangkitan kelamin.

Tak semua cukup berani melakukan perkara ini, tetapi jika anda mampu, ia agak lumayan. Ia mempunyai beberapa fasa, dan bagi fasa pertama, kajian ini mampu memberikan pulangan di antara RM6,300 hingga RM21,000 untuk seminggu.

Anda boleh membantu industri perubatan, dan juga mendapat bayaran. 2 dalam 1. Namun, ada yang mengatakan bayarannya tidak berbaloi kerana sangat berisiko. Jika anda masih sanggup, anda mampu menjana sehingga RM210,000.


Bapa Kepada Pelajar Tahfiz Ini Ceritakan Realiti Institusi Pendidikan Tahfiz Di Malaysia

Penulisan ini dicoret oleh saudara Sheik Amir Hussein di laman facebook miliknya dan pihak iluminasi telah mendapat kebenaran untuk ulang siar penulisannya di laman blog ini. Semoga bermanfaat kepada semua.

Hangat isu diperkatakan dan diperbincangkan mengena kes maahad Darul Quran Ittifaqiyah yang terbakar baru-baru ini. Seperti biasa, akan ada pihak yang menyalahkan pihak yang bertanggungjawab, dan ada pula yang menyokong.

Tak lupa juga mereka termasuklah golongan menteri memberi komen seolah-olah tidak masuk akal mengenai kejadian ini. Lebih menyedihkan apabila ada yang mencadangkan maahad tahfiz tak berdaftar ditutup, hanya kerana tiada gambaran dan maklumat mengenai keadaan sebenar institusi pendidikan agama ini.

Sheik Amir Hussein berkesempatan meluahkan apa yang berada di hatinya, mengenai isu tahfiz ini. Ikuti kisah beliau.

Rentetan tragedi Maahad Tahfiz baru ini izinkan saya utk meluahkan rasa sebagai seorang ayah yang menghantar anaknya ke Mahaad Tahfiz.

Ini adalah berikutan beberapa kenyataan yang dikeluarkan oleh ramai pihak mengenai kejadian tersebut. Timbalan Perdana Menteri, Dato Seri Zahid Hamidi mengatakan jangan gadaikan keselamatan utk akhirat.

Ada selebriti yang begitu lantang marah dengan mudir dan pengurusan tahfiz, ada figura ternama yang minta semua tahfiz tak berdaftar ditutup serta merta. Ramai pula yang mempertikaikan ibu bapa tak mementingkan aspek keselamatan.

Sebenarnya saya juga tak tahu banyak mengenai tahfiz sebelum saya menghantar anak saya ke tahfiz 3 tahun yang lalu. Naufal seawal usia 9 tahun telah menyatakan minat utk masuk tahfiz. Tanpa melengahkan masa kami mengambil ķeputusan utk menghentikan sekolah akademiknya, walaupun dia cemerlang dlm akademik, dan mencari tahfiz yang sesuai.

Baru kami sedar bukan senang untuk mencari tahfiz. Masalahnya adalah:

Akhirnya kami ketemu sebuah tahfiz yang baru di buka di pinggir ttdijaya. Rumah corner lot yang serba kurang. Tapi saya berbincang denga isteri mengambil keputusan utk hantar juga. Bukan tidak terdetik apa yang akan berlaku jika ada kebakaran kerana tak ada pintu kecemasan.

Tetapi seperti ibubapa lain yang menghantar anak le tahfiz, kami bukan menyerahkan anak kepada tahfiz tetapi mewakafkan anak ini utk Islam dan yakin Allah mempunyai perancangan yang baik untuknya.

Tapi tahukah berapa kali kami pernah menangis bila menghantarnya pulang lepas bercuti, dapatkah aku lihat wajah ini lagi ya Allah.

Tahun lepas kami mengambil keputusan utk menukarkan tahfiz lain dan tidak berasrama. Ulang alik dari pkl 7.30 pagi ke 9 malam. Hari pertama menghantar Naufal ke tahfiz, kebakaran berlaku di tahfiz memusnahkan sebuah bilik. Alhamdulillah semua pelajar berada di surau utk solat maghrib.

Tapi kami tidak berputus asa dan meneruskan juga kerana menghantar anak ke tahfiz ujiannya bukan sedikit.

Kami bukan lah bercita-cita utk menjadikan dia imam Masjidil Haram atau pun imam Masjid Shah Alam sekali pun. Seperti ingatan saya pada Naufal selalu, Naufal boleh jadi apa pun yang naufal hendak apabila besar. Dari seorang doktor kepada peniaga minyak attar di sudut masjid, tetapi akhlak naufal kena akhlak Al-Quran.

Mungkin ramai yang tidak tahu kebanyakan tahfiz mengenakan bayaran antara RM200 ke RM400 sebulan. ini termasuklah sewa, gaji guru, gaji warden, makan 4 kali sehari, tempat tinggal dan sebagainya. Cuba congak sendiri jika ia cukup untuk menampung semua ini.

Biasanya pusat tahfiz akan cari sendiri dana bagi menampung lebihan perbelanjaan mereka. Nak mengharapkan pusat zakat dan baitulmal, macam-macam syarat dan kelulusan.

Nak mengharapkan koporat ada yang mengenakan syarat hanya yang ada aliran agama dan akademik yang dapat bantuan. Belum lagi yang meminta kertas kerja dan kelulusan dan lain lain.

Tahfiz dipandang sepi, anak-anak tahfiz pula seringkali dikata sejuk mata memandang. Jemputan ke majlis kenduri tahlil, cukur jambul, rumah baru dan sebagainya. Dapat RM5 atau RM10 seorang. Itu lah fungsi tahfiz dalam masyarakat kita.

Tapi tahukah anda banyak mana zaman kanak-kaak dan remaja yang telah mereka korbankan untuk terus menjadi pewaris naskah mukjizat ini?

Dengan izin Allah, mereka inilah yang akan memimpin kita sebenarnya.

Kami yang inginkan anak-anak menjadi tahfiz faham benar tentang keperluan keselamatan tetapi adakah kami mempunyai pilihan?

Kami bukan menghantar anak ke Yamaha Music, Kumon atau Montesorri berjenama utk kami minta itu dan ini dari pihak tahfiz. Kami faham benar dengan kekangan kewangan tahfiz dan sekali lagi kami berserah pada Allah.

Apabila sesuatu berlaku pada tahfiz kena begitu mudah menyalahkan ibu bapa dan ustaz tahfiz, bukannya ustaz-ustaz tu yang buat pemasaran supaya kami daftar, kami yang mencari dan redha menghantar. Kami yang memilih jalan itu dan bagi kami ustaz tahfiz banyak berkorban utk mendidik jiwa-jiwa kecil ini. Kami terhutang budi.

Sehingga kini menghantar Naufal setiap pagi, saya akan menciumnya dan memandang dalam matanya. Hati saya siapa yang tahu.

Kalau kerajaan ikhlas menolong kenapa tidak adakan aliran tahfiz di sekolah-sekolah terpilih, tahfiz tanpa akademik! Berani tak?

Mengapa tidak mudahkan proses perlesenan. kenapa campur adukan politik dengan sekolah tahfiz? Jangan bimbang golongan serban putih ini tidak mengugat.

Mengapa tidak ada menteri yang bangun mengatakan tahfiz akan di bantu, dibinakan bangunan dan di selaraskan di bawah kem pendidikan?

Mengapa tidak ada suara-suara utk memartabatkan institusi tahfiz, berdiri gah seperti Sekolah Chung Hwa, Pin Hwa, Hin Hwa, Kwang Hwa dan sebagainya?

Sampai bila kita hendak melihat tahfiz menumpang di surau, rumah-rumah kedai, rumah-rumah corner yang diubahsuai dan rumah-rumah banglo usang yang tak tahu bilakah pendawaiannya pernah diselenggara kali terakhir?

Ustaz-ustaznya memandu van buruk membawa anak-anak ini ke kenduri sana sini, sampai bila?

Jangan komen jika tidak tahu apa yang dialami oleh institusi pendidikan tahfiz.

Jangan salahkan mudir atau pengurusan tahfiz. mereka telah banyak berkorban....

Jangan kata ibubapa tidak peduli. kami punya kekangan kewangan juga untuk memilih tahfiz yang bertilam empuk dan selesa.

Bantu la anak-anak tahfiz. Kita tidak tahu siapa di antara mereka yang akan solat dan talkinkan kita nanti.


Mampukah Umat Islam Malaysia Menghadapi Khianat Dengan Sabar?

Sakit hati kita apabila mendengar kisah sebenar kebakaran yang berlaku di pusat tahfiz yang terbakar di Keramat. Cukup menyayat hati apa yang berlaku.

Reaksi kita apabila mendengar orang buat khianat pada kita, kebiasaannya tangan dan kaki kita mudah nak naik. Mulut mula rasa ringan nak doakan benda buruk terjadi pada pelaku. Berharap mintak bencana jatuh pada mereka. Nak mereka dibalas setimpal agar mereka dapat rasa seksaan yang mereka buat.

Di situlah kesilapan kita. Amat penting untuk kita mengawal kelakuan kita dalam menangani berita-berita kurang enak ini, apatah lagi menghadapi perbuatan khianat.

Membenci pelaku pesalah boleh tetapi membenci mereka sehingga kita membayangkan perkara-perkara buruk yang kita nak lakukan pada mereka, bukanlah ubat kepada masalah masyarakat kita.

Kita sebagai ahli masyarakat yang kurang ilmu dan kurang kesabaran sepatutnya berusaha melihat bagaimana orang berilmu menangani musibah.

Jika seorang itu orang alim, dia akan tetap redha dan berjaya menahan diri daripada perbuatan ugutan dan cacian terhadap pelaku khianat, apatah lagi balas dendam walaupun hatinya tentu sakit bukan kepalang.

Itulah beza orang yang menjadi Pengetua Pusat Tahfiz selama 15 tahun yang melahirkan ribuan tahfiz dengan orang-orang biasa macam kita yang sekadar ada kawan nama Hafiz.

Sabarlah. Bagaimana marah pun kita pada pelaku khianat, sabarlah. Kerana orang yang kurang sabar mudah diperdayakan syaitan.

Tak pernah rugi kita bersabar ni. Allah dah janji ganjaran untuk orang yang dapat bersabar dalam setiap dugaan, ujian dan musibah yang dia lalui, adalah berbaloi. Bersabarlah dalam mengkritik pelaku khianat. Bersabarlah dari menganjing mereka.

Mungkin sekarang ramai sudah buka mata kenapa pelajar-pelajar itu dikata mati syahid oleh Pengetua mereka. Jika ada peluang, melawatlah dia. Mohon maaf dari dia.

Mainkan peranan kita dengan lebih positif. Jika kita tak dapat menyokong dengan kewangan, tenaga, masa atau kemahiran pun tak apa, tapi janganlah kita pula yang menjatuhkan dengan ayat 'lebih baik tutup semua pusat tahfiz kerana kerap benar terbakar.'

Jika benar pelaku khianat membakar tahfiz dengan petrol dan gas, sehingga mengakibatkan kematian 23 nyawa tidak bersalah - kita bakar sistem tahfiz pakai kata-kata kita.


Debunk : Teori kebijaksanaan orang Yahudi bukan semuanya benar

Jika anda membuat carian Google "rahsia Yahudi bijak" ataupun "mengapa Yahudi pandai" anda akan berjumpa deretan artikel atau video yang hampir kesemuanya bersumberkan satu artikel yang ditulis oleh seorang doktor bernama Dr. Stephen Carr Leon.

Tahukah anda, Dr. Stephen Carr Leon sebenarnya tidak wujud? Setelah kami buat kajian dan galian secara mendalam, kami dapati sumber dan artikel tentang amalan orang Yahudi yang ditulis oleh "doktor" tersebut merupakan sebuah artikel rekaan semata-semata.

Apa yang diceritakan dalam artikel tersebut? Dan apa pula mitos dan fakta sebenarnya? Mari kita kupas satu-persatu.

Bermain piano atau menyelesaikan masalah Matematik ketika mengandung bukanlah adat dan tradisi orang Yahudi. Menurut Chabad.org, ibu-ibu Yahudi hanya perlu memastikan mereka memenuhi 9 perkara sahaja sepanjang tempoh mengandung. Sudah pasti alunan muzik piano dan jawapan soalan Matematik yang betul tidak termasuk dalam senarai.

Artikel itu menyatakan ibu Yahudi yang mengandung suka memakan kacang badam, kurma dan susu, roti, ikan tanpa kepala, salad dan minyak ikan kod.

Untuk pengetahuan anda, orang Yahudi hanya dibenarkan makan makanan Kosher. Jadi, tidak timbul isu di sini sama ada mereka hanya memakan sesuatu jenis makanan. Mereka juga makan daging dan ayam seperti ibu-ibu mengandung yang lain.

Berkenaan amalan melebihkan diet ikan semasa mengandung, pihak FDA sendiri menyarankan agar semua ibu-ibu mengandung memastikan pengambilan pelbagai jenis ikan yang kaya dengan nutrisi dan omega untuk perkembangan bayi dalam kandungan.

Menyentuh tentang tabiat memakan kacang almond pula, menurut saranan Persatuan Pediatrik Amerika dan juga satu kajian yang diterbitkan dalam The Journal of Allergy and Clinical Immunology, memakan terlalu banyak kekacang semasa mengandung boleh meningkatkan risiko anak mendapat alahan terhadap kekacang. Jadi, tolonglah jangan terus percaya bulat-bulat artikel itu ya.

Artikel itu ada menyatakan yang tabiat merokok merupakan suatu perkara larangan di Israel sehinggakan anda tidak boleh merokok di dalam rumah.

Tetapi tahukah anda, purata orang yang merokok di Israel adalah lebih tinggi daripada purata semua negara di bawah Kesatuan Eropah? Selain itu, menurut tinjauan yang dijalankan oleh Kementerian Kesihatan Israel, 37% responden yang tidak merokok menyatakan mereka selalu terdedah kepada asap rokok, terutama sekali apabila mereka berada di rumah.

Selain itu, lebih 7,000 kematian di Israel pada tahun 2014 berpunca daripada merokok. Jadi, siapa kata orang Yahudi tidak kuat merokok?

Artikel tersebut menegaskan bahawa semua sekolah rendah di Israel mengutamakan pembelajaran subjek Matematik dan Sains yang akan memberi kesan kepada IQ mereka.

Namun, fakta yang sebenar adalah sebaliknya. Menurut Kementerian Pendidikan Israel, tumpuan dan masa lebih banyak diberikan kepada mata pelajaran pembacaan, penulisan dan kesusasteraan. Pelajar-pelajar sekolah rendah hanya menghabiskan masa selama 6 jam seminggu untuk subjek Matematik dan 3 jam sahaja seminggu untuk subjek Sains.

Sebenarnya, artikel yang telah ditularkan selama lebih sedekad itu tidaklah 100% salah. Namun, kebanyakan maklumat yang dikongsi oleh "doktor" tersebut merupakan fakta-fakta yang sudahpun diketahui umum dan bukan khusus untuk orang Yahudi sahaja. Merokok? Sudah pasti tidak baik untuk kesihatan. Memakan ikan yang kaya dengan kandungan omega 3 dan 6 semasa mengandung juga kita sudah sedia maklum amat baik untuk pertumbuhan dan perkembangan bayi.

Tapi pada masa yang sama, terdapat juga maklumat yang meragukan seperti harga rokok di Singapura yang dikatakan mencecah USD7 pada tahun 2005. Walhal harga sekotak rokok ketika itu adalah sekitar SGD6 sahaja iaitu kira-kira USD3. Selain itu, "doktor" tersebut juga menyatakan bahawa semua orang mampu melahirkan generasi pintar seperti orang Yahudi hanya dengan menjaga pemakanan dan cara didikan.

Satu fakta yang anda perlu tahu: kebijaksanaan merupakan satu bidang yang rumit untuk dikaji. Kecerdasan akal bukan sahaja tertakluk kepada cara pemakanan dan didikan ibu bapa, ia juga melibatkan genetik seseorang, sumber pembelajaran, persekitaran dan banyak lagi faktor lain.


Sejarah Penjara Paling Bahaya Yang Kini Sudah Ditutup - Alcatraz

Filem seperti The Shawshank Redemption menyaksikan bahawa seorang pegawai bank yang bernama Andy Dufresne melarikan diri dari penjara atas petuduhan yang tidak betul terhadap dirinya. Andy dituduh kerana membunuh isterinya.

Filem yang telah memenangi banyak anugerah ini banyak memberi inspirasi dan motivasi mengenai kehidupannya di penjara serta cara melepaskan diri dari penjara dengan penuh kesabaran.

Seperti juga drama bersiri Prison Break yang membuatkan ramai teruja untuk melihat apa yang akan berlaku pada episod seterusnya. Realitinya, bukankah ia sesuatu yang mustahil untuk seseorang banduan melarikan diri dari penjara?

Salah sebuah penjara yang paling mustahil untuk orang melarikan diri dalam sejarah negara Amerika terletak di sebuah pulau yang dikenali sebagai The Rock di San Francisco Bay yang sejuk.

Menurut catatan dan sumber rasmi menyatakan bahawa tiada siapa yang Berjaya melarikan diri dengan selamat dari kubu tersebut yang dikenali sebagai penjara Alcatraz.

Alcatraz dinamakan oleh seorang pejelajah dari Sepanyol iaitu Manuel de Ayala pada tahun 1775. Pada tahun 1850, Presiden ke 13 Amerika iaitu Fillmore telah membina sebuah kubu yang di lengkapi dengan bangunan,meriam dan rumah api untuk kegunaan tentera.

Setelah siap di bangunkan Alcatraz juga mula digunakan oleh tentera untuk menempatkan tahanan tentera. Ia merupakan sebuah pusat tahanan yang sempurna kerana pulau tersebut terpencil dan semua orang mengandaikan bahawa tiada tahanan yang mampu untuk berjaya melarikan diri dengan berenang di perairan San Francisco yang dingin.

Pada awal tahun 1900, tahanan tentera telah membantu membina penjara baru yang terdapat sebanyak 600 sel penjara, sebuah hospital, cafeteria dan bangunan yang lain.

Alcatraz kemudian dipindahkan dari kegunaan ketenteraan ke Jabatan Kehakiman Amerika yang digunakan sebagai penjara persekutuan untuk tahanan yang berbahaya untuk disimpan di penjara yang lain.

Selepas Alcatraz ditingkatkan keselamatan maka ia secara rasminya dibuka sebagai penjara persekutuan pada Julai 1934.

Alcatraz dianggap sebagai sebuah penjara dalam penjara kerana setiap penjara di kawasan lain boleh menghantar banduan paling berbahaya untuk menjalani kehidupan yang lebih keras dan mengikut peraturan serta sistem yang ditetapkan di Alcatraz.

Alcatraz biasanya mempunyai jumlah tahanan di antara 260-275 orang banduan. Setiap tahanan mempunyai sel sendiri dan terdapat seorang pengawal untuk setiap tiga tahanan.

Beberapa tahanan terkenal yang dikaitkan dengan penjara Alcatraz ini adalah Al Capone, George Kelly, Alvin Karpowicz dan Robert Stroud.

Walaupun orang menganggap bahawa tiada tahanan yang mampu keluar dari Alcatraz disebabkan dikelilingi oleh lautan yang luas, namun ada cubaan untuk banduan melarikan diri dari penjara tersebut.

Secara keseluruhannya terdapat 14 cubaan untuk melarikan diri dari penjara Alcatraz yang melibatkan sejumlah 36 orang tahanan. Daripada jumlah tersebut, 23 orang tahanan ditangkap, 6 orang tahanan ditembak dan dibunuh semasa cubaan melarikan diri, 2 orang tahanan tenggelam dan 5 orang hilang dan secara rasminya telah dianggap mati.

Walaupun ada sesetengah orang percaya bahawa ada yang terselamat serta berjaya melarikan diri dari penjara tersebut namun tiada bukti yang menunjukkan bahawa tahanan tersebut berjaya. Walaupun tiada bukti, ia masih dianggap satu misteri yang belum terjawab.

Ramai yang beranggapan mereka yang melarikan diri tidak akan berjaya kerana selama tempoh tersebut terdapat beberapa orang telah membuktikan bahawa kemungkinan untuk berenang dari Alcatraz ke tanah besar adalah amat mustahil.

Walau Ia adalah sesuatu yang sukar untuk mengharungi diri di dalam perairan yang sangat sejuk dan amat sukar bagi tahanan yang tidak mempunyai peluang untuk berlatih ujian fizikal untuk ketahanan fizikal.

Peralatan yang tidak lengkap seperti jaket keselamatan,bot dan sebagainya menyebabkan ia amat mustahil untuk banduan melarikan diri.

Alcatraz ditutup pada tahun 1963 disebabkan kos operasi yang tinggi. Semua bekalan perlu dihantar ke pulau itu dengan perbelanjaan yang besar dan pendedahan pulau tersebut pada orang awam amat tinggi pada waktu itu.

Alcatraz telah menjadi sebahagian daripada Kawasan Rekreasi Kebangsaan Golden Gate pada tahun 1972.

Pada waktu ini, terdapat lebih daripada satu juta pelancong yang dating melawat Alcatraz pada setiap tahun. Para pelancong boleh melawat bangunan lama penjara dan melihat cara kehidupan banduan di Alcatraz.


4 Fungsi Pada iPhone X Yang Sebenarnya Diambil Daripada Android

Apple baru sahaja melancarkan iPhone X beberapa hari lalu. Dan seperti biasa, dalam persembahan (dikenali sebagai keynote) mengenai iPhone X, pihak Apple akan menyatakan fungsi-fungsi terbaru yang hadir bersama peranti baru mereka.

Dan seperti biasa bagi peminat iPhone, ciri-ciri baru ini pastilah mengujakan kerana mereka berpendapat ianya adalah hasil inovasi daripada pihak Apple sendiri. Tapi, tahukah anda bahawa ada beberapa ciri baru yang ada pada iPhone X ini sebenarnya sudah lama wujud pada Android?

Teknologi pengecasan tanpa wayar bukanlah sesuatu yang baru. LG telahpun menggunakan teknologi ini pada tahun 2011 sebelum beberapa lagi gajet Android turut menggunakannya pada tahun 2017, beberapa bulan sebelum pelancaran iPhone X.

Teknologi pengecasan tanpa wayar Qi ini memudahkan pengguna dimana mereka hanya perlu meletakkan telefon pintar mereka di atas pelantar Qi yang disediakan. Maka, anda tidak perlu lagi risau kabel pengecasan anda akan rosak setelah digunakan banyak kali. Untuk maklumat lanjut mengenai teknologi Qi ini, sila rujuk laman Qi Wireless.

iPhone X turut didatangkan dengan teknologi pengecaman wajah yang dikenali sebagai "Face ID". Teknologi ini membolehkan pemilik telefon membuka telefon mereka tanpa perlu memasukkan kata kunci secara manual. Teknologi ini semestinya memudahkan pengguna.

Walaubagaimanapun, ianya bukanlah sesuatu yang baru sebaliknya sudah diperkenalkan pada Android 4.0. Antara model telefon pintar yang boleh menggunakan fungsi ini adalah LG V30 dan Galaxy Nexus. Mari lihat video demo dibawah mengenai penggunaan teknologi pengecaman wajah ini:

Boleh dikatakan setiap telefon pintar baru Android berspesifikasi tinggi kini didatangkan dengan fungsi ini. Teknologi pengecasan pantas membolehkan pengguna mengecaj sepantas 50% bateri dalam masa hanya beberapa minit. Antara telefon Android yang sudah mempunyai fungsi ini adalah Samsung Galaxy S7.

Walaubagaimanapun, bagi anda yang berkira-kira mahu membeli iPhone X, perlu diketahui bahawa pengecas pantas tidak didatangkan sekali dengan telefon sebaliknya dijual secara berasingan. Ura-ura mengatakan ia akan dijual pada harga kira-kira RM300.

Untuk pertama kalinya, Apple menaiktaraf skrin iPhone dengan menggunakan skrin OLED (organic light-emitting diode) yang ternyata bagus berbanding skrin LCD yang digunakan pada peranti sebelum ini. Penggunaan skrin OLED ini akan menghasilkan paparan yang lebih terang dan tajam.

Skrin OLED bukanlah sesuatu yang baru sebaliknya telefon Galaxy Nexus telah menggunakannya pada tahun 2009, iaitu kira-kira 8 tahun yang lalu. Selain iPhone X, beberapa telefon Android juga didapati telah mula menggunakan skrin ini antaranya LG V30 dan Samsung Galaxy C8.


10 Wanita Paling Tinggi Di Dunia

Berapa ketinggian anda? Purata ketinggian bagi rakyat Malaysia adalah 166.8 sentimeter bagi lelaki dan 155 sentimeter bagi wanita. Namun, ada juga di kalangan kita yang tingginya melebihi 200 sentimeter.

Dan bagi mereka yang terlalu tinggi, biasanya akan mendapat tumpuan, lebih-lebih lagi ketika perhimpunan di mana individu terlebih tinggi akan terpacak seperti tiang bendera dalam kalangan pelajar-pelajar lain.

Kali ini iluminasi.com ingin berkongsi dengan anda 10 wanita paling tinggi di dunia.

Berasal dari negara jiran, negara gajah putih, Malee Duangdee merupakan wanita tertinggi di Thailand, dan antara tertinggi di Asia. Malee mempunyai ketinggian 208 cm, dan ia adalah disebabkan ketumbuhan di belakang bahagian matanya.

Malee pernah beberapa kali mencuba untuk membuang ketumbuhan itu sebelum ini namun gagal. Kehidupan Malee sebagai wanita tertinggi agak sukar di Thailand, dan beliau menerima pendidikan sedikit lambat daripada rakan sebayanya. Disebabkan bergelut dengan masalah kesihatan hampir seumur hidupnya, Malee telah meninggal dunia pada tahun 2016 di kampungnya, ketika berusia 24 tahun.

Wanita tertinggi di India, Gitika Srivastava mempunyai ketinggian 211 cm. Ketinggian Gitika bukanlah sesuatu yang pelik dalam keluarganya, dan dikatakan merupakan hasil genetik, kerana bapanya sendiri, Pradeep Srivastava merupakan seorang pemain bola keranjang dengan ketinggian 221 sentimeter.

Mengikut jejak langkah bapanya, Gitika juga pernah bermain bola keranjang dan kini mempunyai kerjaya sebagai seorang usahawan. Beliau merupakan pengasas dan CEO syarikat Navya Network yang fokus kepada teknologi berkaitan dengan kesihatan. Tak cukup dengan itu, beliau juga merupakan rakan kongsi KAHM Capital iaitu firma pelaburan yang khusus dalam penjagaan kesihtan dan bioteknologi.

Kejayaan yang dicapai Gitika ini membuktikan sesiapa sahaja boleh hidup sebagai orang normal, walaupun mempunyai kurniaan yang lain daripada yang lain.

Berketinggian melebihi 7 kaki, Uljana Semjonova merupakan wanita kelahiran Latvia, dan merupakan seorang pemain bola keranjang, yang paling popular dalam senarai ini. Saiz kasut beliau adalah 21 US, iaitu kaki paling besar bagi pemain bola keranjang wanita.

Dengan ketinggian 215 cm, beliau pernah mewakili Soviet Union dalam sukan bola keranjang dan memenangi pingat emas dalam di sukan Olimpik tahun 1976 dan 1980, di Montreal  dan Moscow.

Beliau juga bermain dalam kejohanan Eropah dan membantu pasukannya memenangi pingat emas sebanyak 10 kali pada tahun 1970, 1972, 1974, 1976, 1978, 1980, 1981, 1983 dan 1985. Di kejohanan dunia pula, beliau memenangi 3 pingat emas pada tahun 1971, 1975 dan 1983.

Pada tahun 1999, Uljana merupakan antara wanita pertama dimasukkan ke dalam senarai Women’s Basketball Hall of Fame.

Zainab Bibi, adalah wanita paling tinggi di Pakistan dengan ketinggian 218 cm. Disebabkan ketinggian yang tak normal ini, keluarga Zainab menyebabkan beliau terpaksa berpindah ke England. Zainab memohon perlindungan suaka di England untuk mendapatkan tempat tinggal.

Permohonan tersebut ditolak, namun beliau dibenarkan tinggal selama 2 tahun secara percuma di Greater Manchester. Namun pada tahun 2011, Zainab liputan media dan menjadi popular atas dakwaan membunuh suaminya. Zainab juga disyaki ingin memasak badan suaminya supaya tidak dikesan.

Namun, Zainab sendiri yang mengaku bahawa beliau membunuh suaminya kerana suaminya melakukan perkara buruk terhadap anak perempuannya.

Seorang lagi pemain bola keranjang wanita yang berjaya, Margo Dydek yang berasa dari Poland, mempunyai ketinggian 218 cm, berkongsi ketinggian bersama Zainab Bibi.

Beliau kini tinggal di Amerika Syarikat, dan terkenal di seluruh dunia sebagai pemain bola keranjang wanita profesional yang paling tinggi. Beliau mewakili Poland dalam Kejohanan Eropah pada tahun 1999 dan memenangi pingat emas.

Beliau juga merupakan pemain yang berjaya dalam WNBA, dan dinamakan sebagai WNBA All-Star sebanyak 2 kali pada tahun 2003 dan 2006.

Pada tahun 2011, ketika menjadi jurulatih pasukan Northside Wizards, di Queensland, Australia, Margo telah mengalami serangan jantung dan meninggal dunia. Ketika itu beliau sedang hamil anak ketiga. Kandungannya juga mati kerana masih di awal kehamilan.

Wanita ke-2 tertinggi di dunia adalah Sandy Allen, warga Amerika Syarikat. Dengan ketinggian 231 cm, beliau dikenali sebagai wanita tertinggi di dunia, dan memegang rekod tersebut selama 15 tahun sebelum kematiannya pada tahun 2008.

Ketinggian luar biasa Sandy Allen, sama seperti Malee, adalah disebabkan oleh ketumbuhan, di bahagian kelenjar pituitari. Namun pada tahun 1977 ketika Sandy berusia 22 tahun, ketumbuhan tersebut berjaya dikeluarkan. Ketinggian beliau akan terus bertambah jika ketumbuhan itu tidak dikeluarkan.

Sandy Allen berdiri di belakang bersama rakan sekelasnya, ketika berusia 11 tahun

Di akhir hidup beliau, Sandy terpaksa menggunakan kerusi roda kerana tulang belakangnya tidak lagi mampu untuk menyokong badannya, ketika beliau berdiri, yang menyebabkan atrofi otot. Sandy Allen menghembukan nafas terakhir, akibat jangkitan darah dan buah pinggang.

Dengan ketinggian 233 cm, Yao Defen merupakan wanita tertinggi di antara 1,379,000,000 penduduk di China, dan paling tinggi di dunia sehingga tahun 2012. Dan sama seperti Sandy Allen, ketumbuhan pada kelenjar pituitari menyumbang kepada pertumbuhan ketinggian Yao dengan luar biasa.

Yao lahir pada tahun 1972 dalam sebuah keluarga yang miskin. Disebabkan ini, beliau tidak mampu untuk melakukan pembedahan, namun berjaya mengeluarkan ketumbuhan itu pada tahun 2002.

Namun ketinggian Yao sudah menjadi terlalu ekstrem ketika itu. Beliau mengalami pelbagai masalah kesihatan walaupun telah melakukan yang terbaik untuk dirinya. Beliau bergelut dengan tekanan darah tinggi, penyakit jantung dan osteoporosis.

Yao Defen akhirnya meninggal dunia pada November 2012, disebabkan penyakit yang tidak dinyatakan.

Lahir pada tahun 1893, Jane Bunford merupakan wanita ke-3 tertinggi di dunia dengan ketinggian 241 cm. Ketika berusia 11 tahun Jane merupakan seorang kanak-kanak normal, seperti rakan sebayanya, dengan ketinggian 152 sentimeter.

Namun, pada tahun 1906, Jane telah mengalami kemalangan apabila terjatuh daripada basikal menyebabkan kepalanya terhantuk. Tengkorak kepalanya retak, dan kemalangan tersebut menyebabkan kelenjar pituitarinya rosak, dan merembeskan hormon tumbesaran yang lebih. Ia menyebabkan Jane membesar dengan luar biasa.

2 tahun selepas kemalangan, ketinggian Jane berubah daripada 152 sentimeter kepada 198 sentimeter. Dan pada ulangtahun kelahirannya yang ke 21, Jane berdiri dengan ketinggian 239 sentimeter. Sebelum kematiannya, tinggi Jane menjadi 231 sentimeter disebabkan tulang belakangnya melengkung.

Anna Haining Bates merupakan wanita ke-2 tertinggi di dunia dan merupakan wanita tertinggi di dunia sepanjang hidupnya, dengan ketinggian 243 cm. Ketika lahir, berat Anna mencecah 7.2 kilogram, iaitu 2 kali ganda berat bayi normal.

Semenjak lahir, pertumbuhan Anna bertambah dengan cepat sekali. Ketinggian Anna mencecah 137 sentimeter ketika berusia 4 tahun. Pada usianya 6 tahun, ketinggian bertambah menjadi 157 sentimeter.

Dan ketika usia Anna meningkat kepada 11 tahun, beliau berketinggian 188 sentimeter, dengan berat mencecah 89 kiilogram. Ketinggian Anna sentiasa bertambah, kepada 210 sentimeter pada usia 15 tahun. Ketinggian maksimum dicatatkan oleh Anna adalah ketika berusia 18 tahun, iaitu 243 sentimeter.

Wanita paling tinggi di dunia (zaman moden) yang pernah disahkan, adalah Zeng Jinlian, dengan ketinggian 248.29 cm, dengan berat mencecah 138 kilogram. Beliau juga merupakan manusia tertinggi di dunia, sebelum kematiannya, ketika berusia 17 tahun, pada tahun 1982.

Corak tumbesaran Zeng dikatakan sama seperti pertumbuhan tumbesaran manusia tertinggi di dunia, Robert Wadlow (281 sentimeter).


Sejarah Zippo, Pemetik Api Yang Digilai Askar Perang Dunia Kedua

Sekiranya anda seorang perokok, pemetik api jenama Zippo bukanlah jenama yang asing. Dengan reka bentuk yang menarik diperbuat daripada besi dan tahan lama, ianya pasti menjadi pilihan sekiranya anda berkemampuan. Maka tidak hairanlah harga lebih mahal daripada pemetik api biasa yang boleh dibeli serendah RM1 dikedai runcit.

Selain kegunaannya, pemetik api Zippo kini menjadi barangan pengumpul barangan oleh penggemarnya. Jenama ini terus menjadi simbol kebanggaan Amerika Syarikat sehingga kini.

Jenama Zippo diasaskan oleh George G. Blaisdell di Bradford, Pennsylvania pada tahun 1932. Pada satu hari, beliau melihat seorang rakannya yang menghadapi kesukaran menggunakan pemetik api miliknya yang dihasilkan oleh sebuah syarikat di Austria.

Beliau dapati pemetik api tersebut sukar digunakan selain terpaksa menggunakan kedua-dua belah tangan untuk menghidupkan api. Walaubagaimanapun, ada ciri menarik pada pemetik api itu - ianya kalis tiupan angin.

Beliau kemudiannya mengambil keputusan untuk mencipta semula pemetik api tersebut agar lebih kecil dan paling penting, boleh digunakan hanya dengan menggunakan sebelah tangan sahaja. Kerangkan pemetik api tersebut juga diperbuat daripada besi agar ianya lebih tahan lama.

Jenama "Zippo" adalah idea asal beliau. Beliau menggemari sebutan daripada perkataan "zipper" lalu mengubahnya sedikit kepada "Zippo" agar kelihatan lebih unik dan moden.

Perang Dunia Ke 2 adalah antara faktor yang menyebabkan jenama ini terus terkenal. Pada ketika itu, pemetik api ini menjadi pilihan kebanyakan tentera Amerika Syarikat kerana kerangkanya lebih tahan lama dan kecil, serta sangat mudah digunakan.

Pada 1941, Zippo telah menghentikan jualan kepada orang awam sebaliknya memfokuskan kepada jualan untuk pihak tentera Amerika Syarikat sahaja. Dengan permintaan banyak daripada askar-askar yang berjumlah ratusan ribu orang, ianya membolehkan prestasi syarikat Zippo terus stabil dan berkembang naik.

Ketika perang hampir tamat pada 1945, Zippo kembali membuka semula jualan kepada orang luar. Antara strateginya pada ketika itu adalah memperkenalkan rekaan pemetik api yang unik, maka lahirlah Zippo Car, iaitu pemetik api berbentuk kereta.

Kini, pemetik api Zippo menjadi buruan pengumpul barangan jenama ini. Rekabentuk pemetik api yang dihasilkan kini kini hampir sama tetapi apa yang membezakannya adalah corak dan rekaannya. Maka tidak hairanlah, harganya kadang-kala boleh mencecah ratusan malah ribuan ringgit bagi koleksi pemetik api yang sangat unik dan sukar didapati.

Diseluruh dunia juga, terdapat persatuan peminat jenama ini dimana mereka akan berjumpa untuk bertukar-tukar idea dan berjual-beli pemetik api jenama ini. Selain itu, pemetik api Zippo juga amat berbaloi walaupun harganya lebih mahal kerana setiap pemetik api didatangkan dengan jaminan seumur hidup!

Terdapat juga Muzium Zippo di Bradford yang menempatkan ribuan rekabentuk pemetik api Zippo. Disini, anda boleh melihat pelbagai rekaan Zippo seawal 1933 dan juga rekabentuk-rekabentuk yang sangat unik dan sukar dijumpai.